(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΘ΄

Παρασκευή 2 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Κ. Σκρέκα, σελ.
3. Ανακοινώνεται ότι τη συνεδρίαση παρακολουθούν μαθητές από το 2ο Γενικό Λύκειο Αργυρούπολης "Γεώργιος Σεφέρης", το 15ο και το 17ο Δημοτικό Σχολείο Πατρών και το 16ο Γυμνάσιο Περιστερίου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 5 Δεκεμβρίου 2016, σελ.
2. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνδικαλιστικές διώξεις στο Γηροκομείο Αθηνών, σελ.
 β) Προς τον Υπουργό Περιβάλλοντος και Ενέργειας:
 i. σχετικά με την πρόσληψη εργατικού προσωπικού στη Λιγνιτική Μονάδα «ΠΤΟΛΕΜΑΪΔΑ V» με διαφανή κριτήρια από τα μητρώα του ΟΑΕΔ, σελ.
 ii. σχετικά με την αναστολή λειτουργίας του καταστήματος πωλήσεων ΔΕΗ Σαλαμίνας από την 01-10-2016, σελ.
 γ) Προς τον Υπουργό Οικονομίας και Ανάπτυξης:
 i. σχετικά με τη «μείωση της εθνικά κυρίαρχης απονομής δικαιοσύνης μέσω της επικύρωσης της συμφωνίας CETA μεταξύ Καναδά και Ε.Ε», σελ.
 ii. σχετικά με την αντιμετώπιση του παρεμπορίου στους Δήμους του Πειραιά, Περάματος, Κορυδαλλού, Κερατσινίου-Δραπετσώνας, Νίκαιας-Αγίου Ιωάννη Ρέντη, σελ.
 iii. σχετικά με την άρση των εμποδίων προκειμένου να δημοπρατηθεί η β΄ φάση του Καπετανακείου σχολικού κτηρίου του 1ου Λυκείου Ηρακλείου Κρήτης, σελ.
 δ) Προς τον Υπουργό Παιδείας Έρευνας και Θρησκευμάτων:
 i. σχετικά με την ολοκλήρωση της αναβάθμισης των Ανώτατων Τεχνολογικών Εκπαιδευτικών Ιδρυμάτων (Α.Τ.Ε.Ι.), σελ.
 ii. σχετικά με τις προθέσεις της Κυβέρνησης για την αναβάθμιση και την εύρυθμη λειτουργία του τμήματος του ΤΕΙ Δυτικής Ελλάδας με έδρα τον Πύργο, σελ.
 iii. σχετικά με την καταστολή και τις διώξεις των αγωνιζόμενων μαθητών, σελ.
 iv. σχετικά με την άμεση κάλυψη των εκπαιδευτικών κενών στα Επαγγελματικά Λύκεια της Κρήτης, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Ψήφιση των άρθρων που έχουν τεθεί σε ονομαστική ψηφοφορία και ψήφιση στο σύνολο του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ii) λήψη αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, iii) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και iv) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης», σελ.
2. Αίτηση διεξαγωγής ονομαστικής ψηφοφορίας επί των άρθρων 1, 2, 3 και 4 του σχεδίου νόμου του Υπουργείου Δικαιοσύνης Διαφάνειας και Ανθρωπίνων Δικαιωμάτων, από Βουλευτές της Δημοκρατικής Συμπαράταξης ΠΑΣΟΚ-ΔΗΜΑΡ, του Ποταμιού, καθώς και από τρεις ανεξάρτητους Βουλευτές, σελ.
3. Ονομαστική ψηφοφορία επί των άρθρων 1, 2, 3 και 4 του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων, σελ.
4. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΓΑΒΡΟΓΛΟΥ Κ. , σελ.
ΓΚΙΟΚΑΣ Ι. , σελ.
ΖΑΡΟΥΛΙΑ Ε. , σελ.
ΘΕΟΦΥΛΑΚΤΟΣ Ι. , σελ.
ΚΑΣΙΜΑΤΗ Ε. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΠΑΞΕΒΑΝΑΚΗΣ Δ. , σελ.
ΜΠΑΡΚΑΣ Κ. , σελ.
ΠΑΠΑΔΗΜΗΤΡΙΟΥ Δ. , σελ.
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.
ΣΤΑΘΑΚΗΣ Γ. , σελ.
ΣΥΝΤΥΧΑΚΗΣ Ε. , σελ.
ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΘ΄

Παρασκευή 2 Δεκεμβρίου 2016

Αθήνα, σήμερα στις 2 Δεκεμβρίου 2016, ημέρα Παρασκευή και ώρα 10.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 5 Δεκεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 227/18-11-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υγείας, σχετικά με τη συστηματική αποδόμηση του Εθνικού Συστήματος Υγείας.

2. Η με αριθμό 235/21-11-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, σχετικά με την εγκατάλειψη του ακτινοβόλου μνημείου της Αμφίπολης.

3. Η με αριθμό 190/8-11-2016 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα.

4. Η με αριθμό 201/14-11-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής54 6 Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση των θέσεων εργασίας στον «Αστέρα» Βουλιαγμένης.

5. Η με αριθμό 232/21-11-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με την ψηφιοποίηση κινητών μνημείων και τις άθλιες εργασιακές σχέσεις, που καλούνται να δουλέψουν οι αρχαιολόγοι.

6. Η με αριθμό 79/11-10-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Περιβάλλοντος και Ενέργειας, σχετικά με την ανάπλαση του Ρέματος Πικροδάφνης στον Νομό Αττικής.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 240/22-11-2016 επίκαιρη ερώτηση πρώτου κύκλου του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνδικαλιστικές διώξεις στο Γηροκομείο Αθηνών.

Ορίστε, κύριε Μπάρκα, έχετε τον λόγο για δύο λεπτά για να πρωτολογήσετε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρία Υπουργέ, οι τελευταίες διοικήσεις του Γηροκομείου Αθηνών έχουν φέρει σε δυσχερέστατη οικονομική κατάσταση το ίδρυμα. Η κακοδιαχείριση της περιουσίας του, αξίας εκατομμυρίων ευρώ, είχε ως αποτέλεσμα ένα εύρωστο οικονομικά ίδρυμα να έχει σήμερα χρέη άνω των 30 εκατομμυρίων ευρώ σε κράτος, ασφαλιστικά ταμεία και εργαζόμενους. Επίσης, είναι άγνωστο το ποσό που οφείλεται σε πιστωτές.

Η τελευταία τακτική πληρωμή μισθοδοσίας των εργαζομένων από τη διοίκηση έγινε τον Σεπτέμβριο του 2010, ενώ από τότε οι εργαζόμενοι προσφεύγουν δικαστικά, προκειμένου να λάβουν τμηματικά ελάχιστα, κάθε φορά, χρήματα.

Στην προσπάθεια υπεράσπισης της λειτουργίας του ιδρύματος και των δικαιωμάτων των εργαζομένων το Σωματείο Εργαζομένων και δη ο πρόεδρός του κ. Δημήτρης Παπαχρήστου έχουν προχωρήσει σε διάφορα μέσα άσκησης πίεσης, με αποκορύφωμα την αίτηση έκπτωσης του Διοικητικού Συμβουλίου. Η υπεράσπιση των εργασιακών αλλά και ατομικών δικαιωμάτων των εργαζομένων οδήγησε σε εκπροσώπηση του Σωματείου σε παραπάνω από ογδόντα δίκες.

Όλα τα παραπάνω είχαν ως αποτέλεσμα η Διοίκηση του Γηροκομείου Αθηνών να κηρυχθεί έκπτωτη τον Σεπτέμβριο του 2016, ενώ η Εισαγγελία Διαφθοράς από το 2013 έχει ασκήσει ποινική δίωξη σε τρία πρώην μέλη της Διοίκησης για τέσσερις κακουργηματικού χαρακτήρα πράξεις.

Η παραπάνω δράση του Σωματείου Εργαζομένων, αλλά και προσωπικά του προέδρου του, οδήγησε σε ποινικοποίηση της συνδικαλιστικής δράσης, αφού έχει δεχθεί τέσσερις μηνύσεις τα τελευταία τρία χρόνια από την έκπτωτη σήμερα Διοίκηση του Γηροκομείου με τις κατηγορίες της συκοφαντικής δυσφήμισης, εξύβρισης και παραβίασης ευαίσθητων προσωπικών δεδομένων, αν και υπάρχουν πορισματικές εκθέσεις αρμοδίων Υπουργείων που αποδεικνύουν ποια είναι η αλήθεια.

Λόγω της ανάγκης προστασίας τέτοιων ευαίσθητων κοινωνικών δομών και της σημασίας της κοινωνικής τους προσφοράς, θα ήθελα, κυρία Υπουργέ, να μου απαντήσετε στα εξής:

Πρώτον, μέχρι την εκπόνηση του νομοσχεδίου για την αλλαγή τρόπου ελέγχου της διαχείρισης και διοίκησης σωματείων-ιδρυμάτων, με ποιον τρόπο θα προστατευθούν οι μεγάλες περιουσίες αυτών των δομών;

Δεύτερον, με ποιον τρόπο θα προστατευθούν οι εργαζόμενοι και οι συνδικαλιστές που αναγκάζονται να υποκαθιστούν τον ελεγκτικό ρόλο πρωτίστως των μελών αυτών των σωματείων-ιδρυμάτων αλλά και, δευτερευόντως, -ίσως και σημαντικότερο- του ίδιου του κράτους;

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Θα απαντήσει η Αναπληρώτρια Υπουργός κ. Θεανώ Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ κύριε Πρόεδρε,.

Κύριε Βουλευτά, η περίπτωση του Γηροκομείου Αθηνών, το οποίο, όπως είναι γνωστό,ανήκει στην Ελεήμονα Εταιρεία Αθηνών, είναι ακραία μεν αλλά πολύ χαρακτηριστική για ένα καθεστώς κακονομίας, κακοδιαχείρισης και αδιαφάνειας που, εν πολλοίς, οφείλεται σε ολιγωρία του κράτους.

Το κράτος δεν μπορεί να παραπέμπει την ευθύνη όλης της κοινωνικής προστασίας σε χιλιάδες ιδρύματα, τα οποία δεν ελέγχει. Ξαναλέω ότι η περίπτωση του Γηροκομείου Αθηνών είναι μία περίπτωση από χίλια πεντακόσια ιδρύματα, νομικά πρόσωπα ιδιωτικού δικαίου, τα οποία δεν ελέγχονται και λειτουργούν υπό ένα καθεστώς ιδιότυπης κατάστασης, όπου θεωρούν ότι το δημόσιο συμφέρον ταυτίζεται με τις απόψεις του διοικητικού συμβουλίου των σωματείων, τα οποία έχουν ιδρύσει τα ιδρύματα.

Εμείς τι κάνουμε σε αυτόν τον τομέα; Αυτή τη στιγμή εμείς επεξεργαζόμαστε, όπως ξέρετε, έναν μεγάλο νόμο, ο οποίος, ενώ δεν θα προσκρούει σε συνταγματικές επιταγές, από την άλλη θα εκσυγχρονίσει εντελώς και θα δημιουργήσει ένα νέο καθεστώς, το οποίο θα είναι διαφανές, θα έχει σαφείς κανόνες λειτουργίας εργασιακών σχέσεων, διαχείριση, αξιολόγηση και έλεγχο όλων των ιδρυμάτων ιδιωτικού δικαίου. Και αυτός ο νόμος θα μπει σε διαβούλευση τους επόμενους δύο με τρεις μήνες.

Εν τω μεταξύ, όμως, με τον μηχανισμό αξιολόγησης και συντονισμού ιδρύουμε έναν ολόκληρο μηχανισμό, ο οποίος θα λειτουργεί σε τρία επίπεδα μέσα στο Υπουργείο, on-line μέσα σε δεκατρείς περιφέρειες και σε διακόσια πενήντα τέσσερα κέντρα κοινότητας. Εκεί θα υπάρχουν τρία αρχεία: Το ένα θα είναι όλων των ωφελούμενων, το δεύτερο θα είναι όλων των ιδρυμάτων που θα εγγραφούν σε αυτό το αρχείο -άρα θα πιστοποιηθούν εκ νέου- και το τρίτο είναι όλα τα προγράμματα που τρέχουν στο κράτος.

Θέλω, όμως, να δώσω ορισμένα στοιχεία για το Γηροκομείο Αθηνών, γιατί ακριβώς με αφορμή αυτή την ερώτηση θέλω να ενημερωθεί και η κοινή γνώμη. Βέβαια, από το 2013 ασκήθηκε από τον Εισαγγελέα Διαφθοράς ποινική δίωξη κατά του τέως προέδρου του, κ. Προκόπη Μπούμπα, καθώς και άλλων μελών του διοικητικού συμβουλίου. Αυτές οι διώξεις ασκήθηκαν για απιστία, για σχετική με την υπηρεσία υπεξαίρεση στην υπηρεσία, υπεξαίρεση αντικειμένου ιδιαίτερα μεγάλης αξίας, κ.λπ.. Δεν θα υπεισέλθω σε λεπτομερείς, αφού η δικαιοσύνη έχει επιληφθεί και, όπως ξέρετε, προχωρά.

Όμως, η εξέλιξη της λειτουργίας του Γηροκομείου μπορεί να αποτυπωθεί στους εξής αριθμούς:

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Κύριε Πρόεδρε, λόγω της ιδιαιτερότητας, επιτρέψτε μου. Νομίζω ότι όλοι έχουν μεγάλο ενδιαφέρον.

Το 2004 λειτουργούσαν στο Γηροκομείο Αθηνών έντεκα περίπτερα με τετρακόσιους φιλοξενούμενους. Μπορεί να στεγάσει πεντακόσιους φιλοξενούμενους. Το 2016 είναι ανοικτά τρία περίπτερα με εκατόν δέκα φιλοξενούμενους. Καταλαβαίνετε τη μεγάλη απώλεια της αθηναϊκής κοινωνίας σε εξαιρετική στέγαση και περίθαλψη τόσων ηλικιωμένων.

Το 2004 από την τεράστια περιουσία του Γηροκομείου, που ίσως είναι η τρίτη ή τέταρτη σε μέγεθος μετά την περιουσία της Εκκλησίας στο ελληνικό κράτος, ήταν μισθωμένα τριακόσια ακίνητα από περίπου πεντακόσια που έχει. Το 2016 είναι μισθωμένα εκατόν ενενήντα ακίνητα και δεν εισπράττονται τα χρήματα από αυτά, διότι μέσα από διάφορους ελέγχους που κάνει η νέα Διοίκηση του Γηροκομείου όλη η ιστορία έχει εγκαταλειφθεί. Έχουμε τεράστια χρέη του Γηροκομείου αυτή τη στιγμή.

Οι υπηρεσίες μας, καθώς κι εγώ προσωπικά, πήγαμε στο Γηροκομείο, από την πρώτη στιγμή που βγήκαμε σαν Κυβέρνηση. Αυτό που αντιμετώπισα, κύριε Μπάρκα, είναι τρομακτικό: Ηλικιωμένοι άνθρωποι έλεγαν, κλαίγοντας ότι υποσιτίζονται. Και σας πληροφορώ ότι επειδή συνέβησαν τραγικά γεγονότα -αυτοκτόνησε ένας άνθρωπος το 2016- στείλαμε όλες τις υπηρεσίες μας εκεί για να δούμε τι συμβαίνει ακριβώς. Βρεθήκαμε μπροστά σε ένα καθεστώς να μεταφέρουν ηλικιωμένους ανθρώπους σε πτέρυγες, οι οποίες δεν είχαν άδεια. Δεν είχα άδεια λειτουργίας. Όπως καταλαβαίνετε, τα αποτρέψαμε, αλλά αυτά δεν είναι τίποτα μπροστά στη σωρεία λαθών και πράξεων, που έχουν συμβεί στο Γηροκομείο Αθηνών.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, να συνεχίσετε στη δευτερολογία σας;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, κύριε Πρόεδρε.

Σήμερα, λοιπόν, να πω μόνο ότι εμείς, ως Υπουργείο, ανταποκρινόμενοι μεταξύ των άλλων στα αιτήματα της νέας Διοίκησης του Γηροκομείου, της προσωρινής, υποσχεθήκαμε ότι θα αναλάβουμε τη διατροφή των ηλικιωμένων –δωρεάν προφανώς- και με όρους υγιεινής και, βεβαίως, με νέους όρους σε αυτή την προσπάθεια.

Θα μιλήσω πιο αναλυτικά στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ωραία. Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρία Υπουργέ, είναι σαφές από την απάντησή σας ότι τέτοιου είδους ιδρύματα που λειτουργούν στη χώρα μας -και δη το Γηροκομείο Αθηνών, το οποίο απ’ ό,τι κατάλαβα είναι και το μεγαλύτερο- τα χρόνια της ευμάρειας στη χώρα μας, λειτουργούσαν κάτω από ένα καθεστώς μη ελέγχου. Οφείλω να αναγνωρίσω -και ενημερώθηκα από το ίδιο το Σωματείο- ότι το Υπουργείο έδωσε κάποια χρήματα στους εργαζόμενους, οι οποίοι να θυμίσω ότι τόσα χρόνια δουλεύουν χωρίς να πληρώνονται. Πριν, όμως, από λίγες μέρες πήραν ένα επίδομα, ένα δώρο Χριστουγέννων, από το Υπουργείο και αυτό είναι πάρα πολύ σημαντικό.

Οφείλουμε όμως, κυρία Υπουργέ, να αναγνωρίσουμε ότι πρέπει κι εμείς να κάνουμε γοργά βήματα, έτσι ώστε αυτό το περιβάλλον ανομίας μέσα στο οποίο λειτουργούν τέτοιου είδους ιδρύματα -τα οποία, βεβαίως, είναι σαφές ότι προσφέρουν στο κοινωνικό σύνολο- ώστε να λύσουμε, αν θέλετε, αυτούς τους γόρδιους δεσμούς, με τους οποίους είναι δεμένα. Τα στοιχεία τα οποία εσείς παρουσιάσατε, δυστυχώς, δείχνουν, αν θέλετε, ενός τύπου καθυστέρηση. Γίνονται πράγματα, αλλά νομίζω ότι θα πρέπει όλοι μαζί να εγκύψουμε στα προβλήματα και να δουλέψουμε περισσότερο, έτσι ώστε αυτά τα ιδρύματα να μπουν πραγματικά σε άριστο βαθμό λειτουργίας και να μπορούν να προσφέρουν αυτό που πραγματικά μπορούν.

Αυτό γίνεται σε δύο επίπεδα: Αυτό το οποίο περιγράφετε, δηλαδή ότι από το 2004 έως το 2014 έκλεισαν οι περισσότερες δομές του συγκεκριμένου ιδρύματος κι άρα δεν μπορούσαν να προσφέρουν τις υπηρεσίες που είχαν τη δυνατότητα να προσφέρουν, είναι ιδιαίτερα σημαντικό. Το γεγονός ότι η ακίνητη περιουσία του ιδρύματος λυμαίνεται, αν θέλετε -και συγγνώμη για την έκφραση- ή βρίσκεται στο περιθώριο και μπορεί να χρησιμοποιηθεί, για να βοηθήσει κοινωνικές ομάδες, ανθρώπους οι οποίοι βρίσκονται στο περιθώριο ή που έχουν την πραγματική ανάγκη χρήσης αυτού του ιδρύματος. Αλλά και, βεβαίως, το πάθος, με το οποίο οι εργαζόμενοι έχουν αγκαλιάσει το ίδρυμα, εργάζονται επί τόσα χρόνια χωρίς να πληρώνονται και το Σωματείο, το διωκόμενο από τις προηγούμενες διοικήσεις, και παρ’ όλα αυτά ρίχνουν το βάρος της εργασίας τους σε αυτό το ίδρυμα. Νομίζω ότι σε συνεργασία και με τα υπόλοιπα συναρμόδια Υπουργεία, θα πρέπει να λύσουμε και αυτόν τον γόρδιο δεσμό.

Είναι σαφές ότι η δικαιοσύνη έχει επιληφθεί και αυτή η διαδικασία θα πάρει τον δρόμο της. Όμως, είναι και δική μας δουλειά, της Κυβέρνησης αλλά και των Βουλευτών, ζητήματα ανομίας, ερωτηματικά τα οποία προκύπτουν για προηγούμενες διοικήσεις και για τον ρόλο των προηγούμενων διοικήσεων, να τα αναδεικνύουμε και να δίνουμε περισσότερα στοιχεία, να βοηθάμε, δηλαδή, τη δικαιοσύνη, έχοντας αναλάβει τον ρόλο του ελέγχου, το τι συνέβαινε με τις προηγούμενες διοικήσεις.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Μπάρκα, όπως ξέρετε, τον Σεπτέμβριο του 2016 ο Δήμος Αθηναίων, όπως είχε και το δικαίωμα, προχώρησε σε παύση της Διοίκησης του Γηροκομείου και εγκατέστησε προσωρινή διοίκηση, η οποία πλέον παίρνει όλα τα αναγκαία εκείνα μέτρα για την εύρυθμη λειτουργία του Γηροκομείου, που στεγάζει έστω αυτόν τον μικρό αριθμό ηλικιωμένων.

Βεβαίως μέσα από τη νέα Διοίκηση η οποία με επισκέφτηκε και σκοπεύουμε να ενισχύσουμε και να συνεργαστούμε, αποκαλύπτονται πολύ δυσάρεστα ευρήματα. Η νέα Διοίκηση μάλιστα κάνει πλέον ελέγχους στην κατάσταση της περιουσίας του Γηροκομείου. Οικήματα τα οποία ή είναι ενοικιασμένα σε επώνυμους Έλληνες συμπατριώτες μας ή δεν αποφέρουν τίποτα ή είναι άδεια ή είναι επινοικιασμένα ή υπάρχει ένα συγκλονιστικό καθεστώς κακοδιαχείρισης.

Πέρα, όμως, απ’ αυτό, η προηγούμενη διοίκηση έκανε ασφαλιστικά μέτρα κατά της νέας Διοίκησης και τα έχασε. Η προηγούμενη Διοίκηση είχε ταλαιπωρήσει εξαιρετικά το σωματείο εργαζομένων, το οποίο από την πρώτη στιγμή που αναλάβαμε εμείς, ήταν ένας εξαιρετικά ενδιαφέρων συνεργάτης μας, στο να καταλάβουμε τι συμβαίνει μέσα στο Γηροκομείο, εξ ου και η μεγάλη μας αγωνία να αλλάξουμε όλο το καθεστώς των νομικών προσώπων ιδιωτικού δικαίου και να το συγχρονίσουμε με τα νομικά πρόσωπα δημοσίου δικαίου που έχουν παροχές πρόνοιας.

Το σωματείο των εργαζομένων πιστεύω ότι με τη στάση του δικαιώνει το τι σημαίνει συνδικαλισμός και τι σημαίνει σωματείο. Το Σωματείο των Εργαζομένων του Γηροκομείου λειτούργησε υπέρ του δημοσίου συμφέροντος και όχι απλώς για τα συμφέροντα των μελών τους, που βεβαίως τα υπερασπίστηκε. Εδώ να σας διορθώσω, ότι το δώρο το έδωσε η νέα Διοίκηση του ιδρύματος, η οποία το εξοικονόμησε από κάποια χρήματα που βρίσκει σιγά σιγά. Οι εργαζόμενοι σήμερα τα μόνα χρήματα που παίρνουν, είναι από επίσχεση εργασίας που έχουν κάνει, δηλαδή ένα καθεστώς που δεν τελειώνει.

Ελπίζουμε, όμως, ότι στον νέο δρόμο που έχουμε μπει, με τις δύο παράλληλες κινήσεις, εμείς, η Κυβέρνησή μας, θα ενισχύσουμε με κάθε τρόπο τη νέα διοίκηση και την εξέλιξη πλέον του Γηροκομείου Αθηνών. Δεν θα συνεχιστεί η κατάσταση, όπου ένα διοικητικό συμβούλιο συγκαλεί μια γενική συνέλευση τριάντα κληρονόμων του προηγούμενου καθεστώτος. Είναι αυτό που λέω, ότι εδώ έχουμε τη Φρειδερίκη ακόμα ζωντανή σε όλα τα ιδρύματα της χώρας και που πολλοί συνάδελφοι θίγονται, όταν το λέω.

Θα αλλάξει αυτό το σύστημα. Είμαστε δίπλα στη νέα Διοίκηση και θα βοηθήσουμε με κάθε τρόπο. Θα αλλάξουμε το νομικό καθεστώς όπως υποσχέθηκα και θα συνδράμουμε με κάθε τρόπο τους εργαζόμενους, ώστε να ξαναγυρίσουν στο Γηροκομείο και να προσφέρουν τις πολύτιμες υπηρεσίες τους, με νέα διοίκηση την οποία θα ενισχύσουμε με κάθε τρόπο.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το 2ο Γενικό Λύκειο Αργυρούπολης «Γεώργιος Σεφέρης».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να σας ενημερώσω, ότι αυτή την ώρα είμαστε σε μια διαδικασία κοινοβουλευτικού ελέγχου. Δηλαδή Βουλευτές από διάφορα κόμματα καταθέτουν ερωτήσεις με επίκαιρο ενδιαφέρον και καλούν τους Υπουργούς στους οποίους αναφέρονται οι ερωτήσεις να τους απαντήσουν. Συνήθως σε αυτή τη διαδικασία παρίστανται οι Βουλευτές που ερωτούν και οι Υπουργοί που απαντούν. Γι’ αυτό και δεν υπάρχουν πάρα πολλοί Βουλευτές στην Αίθουσα. Σας το λέω, για να έχετε εικόνα του τι διεξάγεται αυτή την ώρα στην Αίθουσα της Βουλής.

Ευχαριστώ.

Συνεχίζουμε με τη δεύτερη με αριθμό 121/18-10-2016 επίκαιρη ερώτηση πρώτου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Περιβάλλοντος και Ενέργειας, σχετικά με την πρόσληψη εργατικού προσωπικού στη λιγνιτική μονάδα «Πτολεμαΐδα V» με διαφανή κριτήρια από τα μητρώα του ΟΑΕΔ.

Θα απαντήσει ο Υπουργός Περιβάλλοντος και Ενέργειας κ. Γεώργιος Σταθάκης.

Κύριε Θεοφύλακτε, έχετε τον λόγο.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Κύριε Υπουργέ, η περιοχή μας, ο Νομός Κοζάνης βιώνει μια έντονη αποβιομηχάνιση και ένα γενικότερο δυσμενές οικονομικό και αναπτυξιακό περιβάλλον, κυρίως λόγω της αποβιομηχάνισης και της λειτουργίας της ΔΕΗ, που οδηγεί σε πολύ μεγάλα ποσοστά ανεργίας, μεγαλύτερα από αυτά της χώρας και ιδίως η ανεργία των νέων είναι υψηλότερη.

Μέσα σε αυτό το δυσμενές και δυσοίωνο περιβάλλον μια από τις μεγαλύτερες επενδύσεις της χώρας η κατασκευή του εργοστασίου «Πτολεμαΐδα V» φαντάζει σαν όαση τόσο για την περιοχή όσο και για την χώρα. Είναι μια μεγάλη επένδυση, ένα καινούργιο εργοστάσιο. Το εργατικό δυναμικό της περιοχής, οι νέοι, οι άνεργοι της περιοχής που είναι και εξειδικευμένο προσωπικό σε τέτοιες εργασίες, γιατί έχουν μεγάλη εμπειρία, δουλεύοντας σε εργολάβους που αναλαμβάνουν έργα στη «ΔΕΗ Α.Ε.», είναι τεχνικοί δηλαδή ή έχουν δουλέψει σε παρόμοιες εργασίες και έχουν παρόμοιες εξειδικεύσεις, περιμένουν πως και πως πότε θα ανοίξουν οι δουλειές, ώστε να προσληφθούν και να εργαστούν και να πάρουν μια προσωπική και οικογενειακή ανάσα. Εκτιμάται ότι στα επόμενα χρόνια εκατοντάδες ίσως και χιλιάδες εργαζόμενοι θα απορροφηθούν στα έργα της κατασκευής του εργοστασίου «Πτολεμαΐδα V».

Δυστυχώς, όμως, έχουμε μια εικόνα όλοι οι Βουλευτές αλλά και το σύνολο του πολιτικού προσωπικού του Νομού Κοζάνης, ότι πριν έρθουμε εμείς στα πράγματα, είχαν ήδη στηθεί αδιαφανείς μηχανισμοί πρόσληψης, δηλαδή, μια αδιαφανής διαπλοκή του παλιού πολιτικού προσωπικού, του παλιού κατεστημένου με τους εργολάβους που θα δραστηριοποιηθούν, «δώσε μου για να σου δώσω εργαζόμενους» και πάει λέγοντας.

Επειδή έχουμε εντελώς διαφορετικό πολιτικό πρόταγμα, ήθελα να ρωτήσω αν προτίθεστε να προβείτε σε κάποιες ενέργειες, έτσι ώστε η πρόσληψη του προσωπικού των εργαζομένων στην κατασκευή του εργοστασίου «Πτολεμαΐδα V» να γίνει με διαφανείς τρόπους. Αυτό που προτείνω και στην ερώτησή μου, ένας τέτοιος διαφανής τρόπος του συνόλου του προσωπικού ή ποσοστού του προσωπικού που θα προσληφθεί, είναι να προσληφθούν από τα μητρώα ανέργων του ΟΑΕΔ της περιοχής.

Είναι μια ιδέα που δεν διεκδικώ την πατρότητά της. Ήρθε η ίδια η κ. Καραμεσίνη, επισκέφτηκε την περιοχή και πρότεινε ότι θα μπορούσε τουλάχιστον ένα ποσοστό, αν όχι όλο το προσωπικό, να προσλαμβάνεται από ειδικότητες του μητρώου του ΟΑΕΔ της περιοχής.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αγαπητέ συνάδελφε, όντως η λιγνιτική μονάδα «Πτολεμαΐδα V» είναι η μεγαλύτερη επένδυση της ΔΕΗ. Είναι μια πολύ μεγάλη επένδυση ύψους 1,4 δισεκατομμυρίου και αφορά φυσικά μια σύγχρονη μονάδα, η οποία θα μειώσει σημαντικά τις εκπομπές αερίων του θερμοκηπίου κατά 40% και αποτελεί μια μεγάλη επένδυση και μια πολύ σημαντική τόνωση της τοπικής απασχόλησης, καθώς κατά την διάρκεια κατασκευής της θα απασχοληθούν περίπου τρεις χιλιάδες άτομα και αργότερα όταν ολοκληρωθεί η λειτουργία της, θα έχει μόνο προσωπικό διακόσια πενήντα άτομα.

Όπως ξέρετε, όμως, το έργο κατασκευής δεν το κάνει η ΔΕΗ, το έχει αναθέσει μέσα από μια κλασική σύμβαση σε εταιρεία, η οποία καλείται να κατασκευάσει μέσα σε συγκεκριμένο χρονικό διάστημα το συγκεκριμένο έργο με αρτιότητα τεχνική και υπό τους όρους και τους περιορισμούς που έχει η συγκεκριμένη σύμβαση ανάθεσης.

Υπό τις δεδομένες συνθήκες η επιλογή του προσωπικού είναι αυτονόητο ότι ανήκει αποκλειστικά στην αρμοδιότητα του αναδόχου. Υπενθυμίζω ότι η ίδια η ΔΕΗ, έχει πολύ συγκεκριμένα κριτήρια στην πρόσληψη προσωπικού μόνιμου και εποχικού. Υπενθυμίζω ότι σύμφωνα με το ισχύον καθεστώς προσλήψεων της ΔΕΗ, προτεραιότητα έχουν οι δημότες των τοπικών διαμερισμάτων, κυρίως από αυτά που απαλλοτριώθηκαν ή αγοράστηκαν, έπονται οι δημότες των πλησιέστερων στις εγκαταστάσεις δήμων και ακολουθούν οι δημότες των υπόλοιπων δήμων του νομού και στη συνέχεια άλλες κατηγορίες εργαζομένων. Οι κανόνες, όμως, αυτής της εντοπιότητας δεν ισχύουν φυσικά σε περίπτωση που η ΔΕΗ είχε αναθέσει το έργο σε τρίτο για την κατασκευή του.

Συνεπώς αυτό το οποίο επισημαίνεται, αν και εφόσον υπάρχουν αδιαφανείςμηχανισμοί προσλήψεων, οι οποίοι κινούνται στα όρια της κείμενης νομοθεσίας, είναι ένα θέμα που αφορά πρωτίστως την τήρηση της εργασιακής νομοθεσίας. Σε κάθε περίπτωση είναι στη διακριτική ευχέρεια της εταιρείας και οι προσλήψεις που θα κάνει και όπως τις κάνει, προκειμένου να ολοκληρώσει το έργο, επαναλαμβάνω, το οποίο έχει αυστηρούς όρους και χρονοδιαγράμματα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Τον λόγο έχει ο κ. Ιωάννης Θεοφύλακτος για τη δευτερολογία του.

**ΙΩΑΝΝΗΣ ΘΕΟΦΥΛΑΚΤΟΣ:** Κύριε Υπουργέ, θεωρώ αυτονόητο αυτό που αναφέρατε -και ως νομικός για έναν λόγο παραπάνω- ότι η ανάδοχος εταιρεία ιδιώτης είναι, στην ιδιωτική αγορά δρα, η ελευθερία των συναλλαγών είναι ελευθερία των επιλογών της. Αυτό, όμως -για να δώσουμε κι ένα διαφορετικό πολιτικό στίγμα κι ένα διαφορετικό πολιτικό πρόταγμα- το κατά τα άλλα αυτονόητο θα μπορούσε όχι να έχει αποφευχθεί αλλά να έχει περιοριστεί ή να ελεγχθεί, ώστε να μπουν κανόνες, αν στην αρχική σύμβαση και την αρχική προκήρυξη είχε εισαχθεί ένας τέτοιος όρος. Αυτό αποτελεί παράλειψη του παλιού πολιτικού προσωπικού και των παλαιών κυβερνήσεων που είχαν διενεργήσει τον διαγωνισμό. Αν είχε εισαχθεί ένας απλός όρος ότι το τάδε ποσοστό, για παράδειγμα το 50%, θα προσλαμβάνεται με τις αντίστοιχες ειδικότητες από τα μητρώο ανέργων της περιοχής, τότε θα ήταν μέσα στις υποχρεώσεις της αναδόχου εταιρείας.

Η άποψή μου είναι ότι έστω και τώρα έστω και καθυστερημένα, μπορεί να επιτευχθεί κάτι τέτοιο, μετά από μια διαπραγμάτευση με την ανάδοχο εταιρεία, όταν είναι να αναλάβει ιδίως εδώ γιατί είναι, πραγματικά, μεγάλο έργο μεγάλη επένδυση, είναι πολλά τα χρήματα που θα λάβει και η εταιρεία. Καθώς θα λαμβάνει τώρα τις πρώτες δόσεις, μπορεί πιστεύω από τα αρμόδια κλιμάκια της ΔΕΗ να γίνει μια τέτοια διαπραγμάτευση, ώστε να εισαχθεί πρόσθετος όρος στις υποχρεώσεις της αναδόχου εταιρείας. Με αυτή την έννοια εισάγεται η ερώτηση και νομίζω αξίζει τον κόπο να γίνει μια τέτοια προσπάθεια.

Κατά τα άλλα είμαι σύμφωνος με αυτά που αναφέρατε. Δηλαδή ένα κομμάτι είναι αυτό που αναφέρω στην ερώτησή μου η πρόσληψη προσωπικού. Ένα πολύ σημαντικό κομμάτι, όμως, είναι αυτό που θα ακολουθήσει, δηλαδή οι εργασιακές σχέσεις και οι εργασιακοί κανόνες αν θα τηρούνται καθ’ όλη τη διάρκεια της κατασκευής του εργοστασίου.

Η εμπειρία μας στην περιοχή, κύριε Υπουργέ -και θα έχουμε την ευκαιρία κατά τη διάρκεια της θητείας σας να τα πούμε, γιατί είναι ένα μείζον ζήτημα και για εσάς και για εμάς- είναι ότι συνήθως δεν τηρούνται οι κανόνες ούτε οι ασφαλιστικοί ούτε οι εργασιακοί. Πρέπει να δώσουμε -ίσως σε συνεργασία και με την κ. Φωτίου που είναι δίπλα σας- το στίγμα και την προσοχή μας, ώστε κατά τη διάρκεια κατασκευής ενός ολόκληρου εργοστασίου να τηρούνται οι ασφαλιστικοί και οι εργασιακοί κανόνες. Είναι κάτι που μπορεί να γίνει με τη σωστή επιτήρηση και με τη σωστή λειτουργία των αρμόδιων υπηρεσιών ελέγχου.

Κατά τα άλλα έχει και άλλα πολλά η περιοχή που αφορά τη ΔΕΗ. Θα το δούμε σε άλλες στιγμές. Αυτό που θα ήθελα να τονίσω περιληπτικά, είναι ότι, πραγματικά, αξίζει μια προσπάθεια, ώστε να εισαχθεί στις υποχρεώσεις της αναδόχου κι ένας επιπρόσθετος όρος αφ’ ενός και αφ’ ετέρου –επειδή το αναφέρατε κι εσείς- ότι η τήρηση της νομοθεσίας καθ’ όλη τη διάρκεια του έργου, είναι καθήκον όλων μας.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριεσυνάδελφε.

Τον λόγο έχει ο κύριος Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Συμμερίζομαι τις παρατηρήσεις. Νομίζω ότι η δουλειά της Κυβέρνησης είναι προφανώς η διασφάλιση της τήρησης όλων των εργασιακών και ασφαλιστικών δεδομένων. Είναι –επαναλαμβάνω- ένα πολύ μεγάλο έργο.

Από εκεί και πέρα, θεωρώ όλες τις προτάσεις, που απευθύνονται πλέον προς τον τρόπο και τη δυνατότητα που υπάρχει η συγκεκριμένη σύμβαση να βελτιώσει τους όρους απασχόλησης του τοπικού προσωπικού, εποικοδομητικές. Θα ήταν ευχής έργον εάν ο ανάδοχος και κυρίως η εταιρεία η οποία έχει αναλάβει αυτό το πολύ μεγάλο έργο θεωρεί σκόπιμο να το συζητήσουν.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Συνεχίζουμε με την τρίτη με αριθμό 30/4-10-2016 επίκαιρη ερώτηση πρώτου κύκλου της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτηπρος τον ΥπουργόΠεριβάλλοντος και Ενέργειας,σχετικά με την αναστολή λειτουργίας του καταστήματος πωλήσεων ΔΕΗ Σαλαμίνας από την 01-10-2016.

Τον λόγο έχει η κ. Κασιμάτη.

**ΝΙΝΑ ΚΑΣΙΜΑΤΗ:** Κύριε Υπουργέ, θα ήθελα να σας πω ότι στην ερώτηση που κατέθεσα θίγεται το ζήτημα που αφορά όχι μόνο στη Σαλαμίνα, αλλά και σε άλλα καταστήματα της ΔΕΗ για τα οποία η ΔΕΗ εν όψει της αναδιοργάνωσης του δικτύου πήρε απόφαση να εισηγηθεί και να εξετάσει την αναστολή της λειτουργίας τους και να μεταφερθούν αυτές οι υπηρεσίες στα καταστήματα διοικητικής υπαγωγής.

Η εξέλιξη αυτή -για τη Σαλαμίνα θα μιλήσω προς το παρόν- έχει δημιουργήσει έντονη ταλαιπωρία στους κατοίκους της Σαλαμίνας που είναι καταναλωτές της ΔΕΗ και εξυπηρετούνται από το συγκεκριμένο κατάστημα. Θεωρούμε πως η προτεινόμενη αναστολή λειτουργίας του καταστήματος πωλήσεων δεν λαμβάνει υπ’ όψιν ούτε τον νησιωτικό χαρακτήρα της Σαλαμίνας, ούτε τα πληθυσμιακά χαρακτηριστικά του νησιού που είναι εβδομήντα χιλιάδες μόνιμοι κάτοικοι. Είναι δηλαδή ένα μεγάλο νησί με μεγάλη πυκνότητα πληθυσμού. Και το καλοκαίρι ακριβώς λόγω του ότι είναι και μια περιοχή της Β΄ Πειραιώς οι κάτοικοι γίνονται διακόσιες πενήντα χιλιάδες.

Επίσης, η υλοποίηση της άνω απόφασης θα υποβαθμίσει περαιτέρω τις παρεχόμενες υπηρεσίες προς τους κατοίκους της Σαλαμίνας, οι οποίοι σε συνθήκες οικονομικής κρίσης θα αναγκαστούν να επωμιστούν και το κόστος μετακίνησής τους από και προς τη Σαλαμίνα για τη διεκπεραίωση των υποχρεώσεών τους.

Τέλος, θεωρούμε ότι η ΔΕΗ ως οργανισμός κοινής ωφελείας υποχρεούται κατά τη λήψη των αποφάσεών της να λαμβάνει υπ’ όψιν και τις κοινωνικές επιπτώσεις και τις ιδιαιτερότητες της χώρας, όπως είναι η νησιωτικότητα.

Γι’ αυτό θα ήθελα να μου πείτε με ποιες ενέργειες– εφόσον θα σας πω περαιτέρω ότι έχουν γίνει πολλές προσπάθειες και από τη δημοτική αρχή αλλά και με κινηματικού χαρακτήρα ενέργειες οι κάτοικοι έχουν προσπαθήσει να εμποδίσουν αυτήν την εξέλιξη- στο ανώτερο επίπεδο θα μπορούσατε εσείς ως Υπουργός να δεσμευτείτε ότι μπορείτε να αποτρέψετε μια τέτοια εξέλιξη.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε και εμείς, κυρία συνάδελφε.

Τον λόγο έχει ο κύριος Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Συμμερίζομαι απόλυτα τις ανησυχίες και συμμερίζομαι απόλυτα το γεγονός ότι η νησιωτικότητα αποτελεί έναν πάρα πολύ ισχυρό παράγοντα. Νομίζω όλοι αναγνωρίζουμε ότι πλέον ο τρόπος οργάνωσης των υπηρεσιών της ΔΕΗ επιτρέπει πολλαπλές μορφές εξυπηρέτησης των πελατών και αυτό το θεωρούμε θετικό.

Από την άλλη πλευρά η ύπαρξη υποκαταστήματος προφανώς έρχεται να καλύψει περισσότερες ανάγκες πέρα από την πληρωμή λογαριασμών.

Στην περίπτωση της νησιωτικής υπόστασης νομίζω ότι είναι λογικό, όχι μόνο για τη ΔΕΗ, γιατί τώρα πια μιλάμε για μια αγορά ενέργειας όπου υπάρχουν και άλλες εταιρείες, να υπάρχει ένα στοιχείο ισχυρής νησιωτικότητας στον τρόπο που ρυθμίζουν και οργανώνουν τις δομές τους.

Το Υπουργείο δεν μπορεί να παρέμβει άμεσα. Εν τούτοις, ανάλογα με τις εξελίξεις για το σύνολο της αγοράς και του τρόπου οργάνωσης και εξυπηρέτησης των πολιτών, σε περίπτωση που κριθεί αναγκαίο θα πρέπει να μεριμνά, ούτως ώστε το ρυθμιστικό πλαίσιο για τον τομέα της ενέργειας, όπως επίσης και το νομικό πλαίσιο, να έχει ενσωματώσει κοινωνικά κριτήρια πολύ ισχυρά, όπως αυτά που εκπορεύονται από τη νησιωτικότητα.

Προς στιγμήν, θα ήταν θεμιτό από την πλευρά μου να πω ότι θα γίνει μια αναγκαία διαβούλευση, προκειμένου να υπάρξει ένα θετικό αποτέλεσμα σε σχέση με τη στήριξη των νησιωτικών δραστηριοτήτων της ΔΕΗ σε επίπεδο οργάνωσης των γραφείων της.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρία Κασιμάτη, έχετε τον λόγο.

**ΝΙΝΑ ΚΑΣΙΜΑΤΗ:** Κύριε Υπουργέ, ευχαριστώ, κατ’ αρχάς, που κατανοείτε το κεντρικό ζήτημα.

Παρ’ όλα αυτά, για το ζήτημα της διαβούλευσης και το περιεχόμενο που θα έχει αυτή, πρέπει να σας πω ότι αυτή η διαβούλευση δεν μπορεί να διαρκέσει πολύ. Μόλις πριν από δύο μήνες αποφασίστηκε να κλείσει το κατάστημα, την 1η Οκτωβρίου και έχει ορίζοντα μέχρι την 31η Δεκεμβρίου, δηλαδή μέσα σε ένα μήνα από τώρα. Στο μεταξύ χρονικό διάστημα το κατάστημα υπολειτουργεί. Δηλαδή, υπάρχει ένας υπάλληλος, αντί για δυο που υπήρχαν πριν, ο οποίος δουλεύει Δευτέρα, Τετάρτη και Παρασκευή, ενώ την Τρίτη και την Πέμπτη πηγαίνει στο κατάστημα του Κερατσινίου. Αυτά είναι μη σοβαρά πράγματα για μια επιχείρηση, κατά τη γνώμη μας, ακόμη και με ιδιωτικοοικονομικά κριτήρια.

Θα πρέπει να σας πω ότι για αυτό το ζήτημα είχε κατατεθεί και στο παρελθόν μια ερώτηση από τον συνάδελφό μου, τον κ. Ψυχογιό. Η ΔΕΗ είχε πράγματι απαντήσει ότι οι λογαριασμοί πλέον μπορούν να πληρώνονται σε εναλλακτικά καταστήματα, όπως επίσης ότι υπάρχει η δυνατότητα των ηλεκτρονικών συναλλαγών.

Στη Σαλαμίνα υπάρχει αυτό το ιδιαίτερο χαρακτηριστικό λόγω της κρίσης, ότι δηλαδή κατοικείται από πολλούς πολίτες οι οποίοι είναι υπερήλικες. Και αυτό συνέβη, διότι έχουν μετακομίσει στα εξοχικά τους, προκειμένου να γλιτώσουν κάποια έξοδα σε σχέση με το σπίτι τους και για να διευκολύνουν τα παιδιά τους.

Το δεύτερο χαρακτηριστικό είναι ότι η απόσταση είναι πολύ μεγάλη. Η Σαλαμίνα είναι ένα μεγάλο νησί. Θα πρέπει κανείς, για να μετακινηθεί μέσα στη Σαλαμίνα, να κάνει και είκοσι χιλιόμετρα για να φτάσει στο λιμάνι και κατόπιν αυτού, να πάρει το καράβι για να έρθει στο Πέραμα και μετά, να πάρει το λεωφορείο για να φτάσει στο Κερατσίνι ή όπου αλλού χρειάζεται.

Στο κατάστημα της Σαλαμίνας είπατε ότι υπάρχει και ταμείο. Δεν είστε σε θέση να το γνωρίζετε και γι’ αυτό πρέπει να σας πω ότι δυστυχώς έχει αρχίσει μια σταδιακή αποψίλωση εδώ και πάρα πολύ καιρό. Δηλαδή, δεν υπάρχει ταμείο. Είναι μόνο κατάστημα πωλήσεων. Εμείς πιστεύουμε ότι πρέπει να επαναφερθεί και το ταμείο. Όμως, είναι ένα κατάστημα πωλήσεων που εξυπηρετεί τους πολίτες και για την υπογραφή συμβολαίων, για την έναρξη δηλαδή νέας παροχής, αλλά και για την κατάρτιση διακανονισμών. Βεβαίως, μέσα σ’ αυτές τις δυσμενείς συνθήκες είναι απολύτως αναγκαίο να υπάρχει αυτή η δυνατότητα για τους πολίτες, δηλαδή να απευθύνονται στο οικείο κατάστημα.

Επειδή το θίξατε το θέμα, θα πρέπει να σας πω ότι ακόμη και με ιδιωτικοοικονομικά κριτήρια δεν μπορούμε να αντιληφθούμε αυτήν την απόφαση της ΔΕΗ, όταν υπάρχει κατάστημα πώλησης στη Σαλαμίνα της «PROTERGIA». Δηλαδή, η ανταγωνίστρια εταιρεία θεωρεί ότι υπάρχει εκεί έδαφος πωλήσεων και συναλλαγής με τους καταναλωτές, ενώ η ΔΕΗ, επικαλούμενη την ανάγκη να αναδιαρθρώσει το δυναμικό της και τα καταστήματά της, πιστεύει ότι πρέπει να πάρει αυτό το κατάστημα από την Σαλαμίνα και να το πάει κάπου αλλού;

Μάλιστα, λέει –θεωρώ πολύ εύκολα- στην απάντησή της ότι αυτή η απόφαση αφορά σε μη δυσπρόσιτες περιοχές

Νομίζω, ανέφερα, πώς γίνεται η μετακίνηση από τα σημεία της Σαλαμίνας προς την υπόλοιπη Β΄ Πειραιώς και την υπόλοιπη Αττική. Συνεπώς, αυτό καταπίπτει εντελώς. Είναι δυσπρόσιτη η περιοχή.

Δεύτερον, εμείς θεωρούμε ότι θα μπορούσε η ΔΕΗ, αν θέλει να περιορίσει τα έξοδά της, να πάρει κάποιες εναλλακτικές αποφάσεις σχετικά με το κατάστημα. Θα μπορούσε να βρει ίσως κάποιο φθηνότερο να ενοικιάσει ή ο,τιδήποτε άλλο. Οπωσδήποτε δεν είναι επιχείρημα το να πάρουμε υπαλλήλους από τη Σαλαμίνα και να τους πάμε στο Κερατσίνι, στη Νίκαια ή και αλλού, για να εξυπηρετούνται καλύτερα οι κάτοικοι στις υπόλοιπες περιοχές. Γιατί, ναι μεν, και εκεί πρέπει να υπάρξει μέριμνα από τη ΔΕΗ προκειμένου να υπάρξει καλύτερη εξυπηρέτηση των πελατών, αλλά αυτό δεν μπορεί να γίνει σε βάρος των υπόλοιπων κατοίκων με τα ιδιαίτερα αυτά χαρακτηριστικά που σας ανέφερα.

Συνεπώς, όπως προείπα -και θα κλείσω με αυτό- και με ιδιωτικοοικονομικά κριτήρια και με κοινωνικά κριτήρια, η απόφαση είναι απαράδεκτη. Μένουν μόνο τριάντα μία ημέρες για το κλείσιμο της ΔΕΗ. Θα πρέπει να ληφθεί μία απόφαση τις αμέσως επόμενες ημέρες.

Για τους λόγους που σας είπα θεωρούμε ότι το Υπουργείο θα πρέπει να αναλάβει μία πολύ σημαντική πρωτοβουλία. Προκειμένου να ανατραπεί αυτή η απόφαση και με αυτόν τον τρόπο να καταδειχθεί ακριβώς ότι η Κυβέρνηση αφουγκράζεται και αντιλαμβάνεται την πραγματικότητα και την κοινωνική και την οικονομική. Θα πρέπει να δώσουν να καταλάβει στην ΔΕΗ ότι δεν είναι προς το συμφέρον της να απομακρυνθεί το κατάστημα από την Σαλαμίνα, αλλά είναι προς το συμφέρον της ανταγωνίστριας εταιρείας και θα πρέπει να εξηγήσει γιατί το κάνει.

Τρίτον, με αυτόν τον τρόπο νομίζω ότι θα τιμηθούν και οι αγώνες που κάνει και η δημοτική αρχή αλλά και οι πολίτες της Σαλαμίνας, προκειμένου να μην υποβαθμιστεί η περιοχή ακόμη περισσότερο σε επίπεδο παροχής υπηρεσιών προς τους πολίτες της.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ο κύριος Υπουργός έχει τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Νομίζω ότι η θέση του Υπουργείου είναι σαφής. Προφανώς, δεν μπορεί να παρέμβει άμεσα. Επαναλαμβάνω, είμαστε υπέρ της καλύτερης λειτουργίας της αγοράς ενέργειας, με καλύτερες συνθήκες ανταγωνισμού. Είμαστε υπέρ και του να κάνει η ΔΕΗ τις αναδιαρθρώσεις που θεωρεί αναγκαίες για τη λειτουργία της εταιρείας. Εν τούτοις, η θέση του Υπουργείου παραμένει σαφής. Αυτές οι μειώσεις του λειτουργικού κόστους της ΔΕΗ προς όφελος και των καταναλωτών θα πρέπει να λαμβάνουν χώρα, χωρίς εκπτώσεις σε θέματα εξυπηρέτησης του κοινού και ειδικά σε θέματα κοινωνικών ομάδων και περιοχών που χαρακτηρίζονται από τα στοιχεία της νησιωτικότητας.

Συμμερίζομαι απόλυτα τις αγωνίες και των ομάδων για το συγκεκριμένο θέμα και θα εντείνουμε τις διαβουλεύσεις. Η μόνη παρέμβαση εν δυνάμει που μπορεί να κάνει η Κυβέρνηση στο μέλλον, είναι να είναι τέτοιοι οι ρυθμιστικοί κανόνες που να παίρνουν υπ’ όψιν τους για όλες τις εταιρείες τα ισχυρά κοινωνικά και νησιωτικά κριτήρια που πρέπει να υπάρχουν.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, θα διακόψουμε για πέντε, δέκα λεπτά, μέχρι να προσέλθουν οι συνάδελφοι για την ονομαστική ψηφοφορία.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Ψήφιση των άρθρων που έχουν τεθεί σε ονομαστική ψηφοφορία και ψήφιση στο σύνολο του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εσθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης».

Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας από Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ, του Ποταμιού, καθώς και από τρεις Ανεξάρτητους Βουλευτές επί των άρθρων 1, 2, 3 και 4, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.30)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Σπυρίδων Λυκούδης):** Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Θεοχαρόπουλος Αθανάσιος. Παρών.

Ο κ. Κεγκέρογλου Βασίλειος. Παρών.

Ο κ. Κρεμαστινός Δημήτριος. Παρών.

Ο κ. Κωνσταντινόπουλος Οδυσσέας. Παρών.

Ο κ. Λοβέρδος Ανδρέας. Παρών.

Ο κ. Μανιάτης Ιωάννης. Παρών.

Ο κ. Παπαθεοδώρου Θεόδωρος. Παρών.

Ο κ. Σκανδαλίδης Κωνσταντίνος. Παρών.

Ο κ. Αμυράς Γεώργιος. Παρών.

Ο κ. Λυκούδης Σπυρίδων. Παρών.

Ο κ. Μαυρωτάς Γεώργιος. Παρών.

Ο κ. Ψαριανός Γρηγόρης. Παρών.

Ο κ. Θεοχάρης Θεοχάρης. Παρών.

Ο κ. Κουτσούκος Ιωάννης. Παρών.

Ο κ. Καρράς Γεώργιος-Δημήτριος. Παρών.

Ο κ. Βενιζέλος Ευάγγελος. Παρών.

Ο κ. Τζελέπης Μιχαήλ. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Πριν διακόψουμε τη συνεδρίαση, έχω την τιμή να σας ανακοινώσω ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 2ο Γενικό Λύκειο Αργυρούπολης «ΓΙΩΡΓΟΣ ΣΕΦΕΡΗΣ» (δεύτερο τμήμα).

Καλώς ήλθατε στην ελληνική Βουλή, παιδιά.

(Χειροκροτήματα απ’ όλες τις πτέρυγες της Βουλής)

Διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, συνεχίζεται η συνεδρίαση.

Θα γίνει ονομαστική ψηφοφορία επί των άρθρων 1, 2, 3 και 4 του νομοσχεδίου.

Οι αποδεχόμενοι τα άρθρα λέγουν «ΝΑΙ».

Οι μη αποδεχόμενοι τα άρθρα λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου: η κ. Αναστασία Γκαρά από το ΣΥΡΙΖΑ και ο κ. Εμμανουήλ Κόνσολας από την Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί των άρθρων 1, 2, 3 και 4 του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

 **ΠΡΟΕΔΡΕΥΩΝ (Σπυρίδων Λυκούδης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

(ΑΛΛΑΓΗ ΣΕΛ)

(ΝΑ ΜΠΟΥΝ ΟΙ ΣΕΛ. 41-53)

(ΑΛΛΑΓΗ ΣΕΛ)

**ΠΡΟΕΔΡΕΥΩΝ (Σπυρίδων Λυκούδης):** Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τρεις μαθητές και μαθήτριες και τρεις εκπαιδευτικοί συνοδοί από τα Εκπαιδευτήρια «Παλλάδιο».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής))

Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ. Θεόδωρου Παραστατίδη, κ. Γεώργιου Βαρεμένου, κ. Ανδρέα Μιχαηλίδη, κ. Γεώργιου Πάλλη, κ. Ευάγγελου Αποστόλου, κ. Όλγας Γεροβασίλη, κ. Παναγιώτη Σκουρλέτη, κ. Σπυρίδωνα Δανέλλη, κ. Γεώργιου Λαζαρίδη, κ. Χαράς Κεφαλίδου, κ. Εύης Χριστοφιλοπούλου και κ. Άδωνι Γεωργιάδη, οι οποίοι μας γνωρίζουν ότι απουσιάζουν από την ψηφοφορία και μας γνωστοποίησαν με επιστολή την ψήφο τους.

Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων .

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛ)

(ΝΑ ΜΠΟΥΝ ΟΙ ΣΕΛ.55-66 )

(ΑΛΛΑΓΗ ΣΕΛ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

 (ΚΑΤΑΜΕΤΡΗΣΗ)

Θα πρότεινα να συνεχίσουμε τη συζήτηση των επίκαιρων ερωτήσεων, μέχρι να έχουμε το αποτέλεσμα, για να μην χάνουμε χρόνο.

Εισερχόμαστε, λοιπόν, στη συζήτηση της έκτης με αριθμό 59/10-10-2016 επίκαιρης ερώτησης πρώτου κύκλου της Βουλευτού Β΄ Αθηνών του Λαϊκού Συνδέσμου-Χρυσή Αυγή κ. Ελένης Ζαρούλιαπρος τον ΥπουργόΟικονομίας και Ανάπτυξης,σχετικά με τη «μείωση της εθνικά κυρίαρχης απονομής δικαιοσύνης μέσω της επικύρωσης της συμφωνίας CETA μεταξύ Καναδά και Ε.Ε».

Θα απαντήσει ο Υπουργός Οικονομίας και Ανάπτυξης κ. Δήμος Παπαδημητρίου.

Κυρία Ζαρούλια, έχετε τον λόγο.

**ΕΛΕΝΗ ΖΑΡΟΥΛΙΑ:** Ευχαριστώ, κύριε Πρόεδρε.

Βεβαίως η ερώτηση, δύο μήνες μετά την κατάθεσή της, δεν είναι και τόσο επίκαιρη. Είχαμε μια Επιτροπή για τη CETA και την TTIP στις 7 Οκτωβρίου, όπου θα πήγαινε ο απερχόμενος Υπουργός κ. Σταθάκης στη Διάσκεψη Κορυφής στην Ευρωπαϊκή Ένωση να υπογράψει στις 27 και 28 Οκτωβρίου για τη CETA.

Σύμφωνα, λοιπόν, με τα λεγόμενά του, τα οποία υπάρχουν στα Πρακτικά, η Κυβέρνηση προσπάθησε να μπει σε μια διαδικασία διαπραγμάτευσης, αντί να δηλώσει ευθέως την αντίρρησή της ή την αποχή της, ώστε να διατηρήσει την ομοφωνία και να φτάσει σε ένα καλύτερο αποτέλεσμα.

Εδώ προκύπτουν δύο ζητήματα: Το ένα είναι πως, όταν δεν δηλώνεις από την αρχή την αντίρρησή σου, νοθεύεται η αρχή της πλειοψηφίας. Μετά, πώς μπορεί να είναι σίγουρος ότι με αυτόν τον τρόπο που διάλεξε, θα οδηγηθούμε σε καλύτερο αποτέλεσμα; Και εν πάση περιπτώσει, τα συμφέρονται ποιου εξυπηρετούνται; Διότι, σίγουρα δεν είναι επ’ ωφελεία της Ελλάδος.

Θα με συγχωρέσει ο Υπουργός, που αντικατέστησε τον κ. Σταθάκη, διότι οι ερωτήσεις αυτές και δεν είναι πλέον επίκαιρες, διότι παρήλθε η 28η Οκτωβρίου που υπέγραψε ο κ. Σταθάκης και η δεύτερη ερώτηση που έκανα, μου απαντήθηκε μέσα στην επιτροπή από τον κ. Βούτση. Όμως, είναι καλό να διαβάσω περί τίνος πρόκειται, για να καταλάβει και ο ελληνικός λαός για το τι συζητάμε.

Μια σοβαρή απειλή για την εθνικά και κρατικά κυρίαρχη απονομή τής δικαιοσύνης βρίσκεται προ των πυλών με την επικύρωση της συμφωνίας της CETA μεταξύ Καναδά και Ευρωπαϊκής Ένωσης. Στη συμφωνία προβλέπεται η καθιέρωση παράλληλου συστήματος δικαιοσύνης και μηχανισμού επίλυσης διαφορών μεταξύ ξένων επενδυτών και κρατών, στο πλαίσιο του οποίου πολυεθνικές εταιρίες θα μπορούν να καταθέτουν αγωγή και να ζητούν αποζημιώσεις εναντίον οποιουδήποτε ευρωπαϊκού κράτους θεωρούν πως βλάπτει τα συμφέροντά τους και η εκδίκαση θα διενεργείται, αντί των εθνικών δικαστηρίων, από ιδιωτικά διαιτητικά δικαστήρια, παρακάμπτοντας τα εθνικά δίκαια, αλλά και τους κανόνες και θεσμούς δικαίου της Ευρωπαϊκής Ενώσεως.

Επιπλέον, όταν επικυρωθεί η CETA και ανεξάρτητα από την επικύρωση ή μη της συμφωνίας TTIP, που αφορά τις εμπορικές σχέσεις Ευρωπαϊκής Ένωσης και Ηνωμένων Πολιτειών Αμερικής, θα έχει τη δυνατότητα και κάθε αμερικανικός όμιλος, ο οποίος θα διατηρεί ένα μικρό υποκατάστημα στον Καναδά, να καταθέτει αγωγή εναντίον οποιουδήποτε ευρωπαϊκού κράτους.

Με την καθιέρωση του παράλληλου συστήματος δικαίου οι καπιταλιστικοί όμιλοι, αποκτώντας νομικό καθεστώς, ισοδύναμο με εκείνο των κρατών, αναγορεύονται σε ισότιμους εταίρους των κρατών, σε βάρος της εθνικά και κρατικά κυρίαρχης απονομής δικαιοσύνης, άρα και της εθνικής κυριαρχίας των ευρωπαϊκών κρατών και μπορούν να απαιτούν αποζημιώσεις, όταν κρίνουν ότι οι εθνικές κρατικές πολιτικές, όπως η προστασία της υγείας, του περιβάλλοντος και της ομαλής οικονομικής ζωής, περιορίζουν την ελευθερία τους, δηλαδή την εγγενή τους ροπή για κερδοφορία, χωρίς όρια και περιορισμούς.

Και εις ότι αφορά τώρα αυτό, υπάρχουν πολλές περιπτώσεις άλλων κρατών, όπου έχουν πάει οι εταιρείες, τα κράτη στα δικαστήρια και τους έχουν αναγκάσει να πληρώσουν πρόστιμα.

Έχω εδώ –και μπορώ να το καταθέσω για τα Πρακτικά- κάποια στοιχεία. Η σουηδική εταιρεία ενέργειας «WATT+VOLT» κινήθηκε κατά της γερμανικής Κυβέρνησης για 3,7 δισεκατομμύρια ευρώ, η αμερικανική εταιρεία «ETHYL» εναντίον του Καναδά, η «PHILIP MORRIS» κατά της Κυβέρνησης της Αυστραλίας. Η Κυβέρνηση της Αργεντινής εξαναγκάστηκε, τον Οκτώβριο του 2013, να καταβάλει ποσό άνω των 500 εκατομμυρίων δολαρίων, προκειμένου να ικανοποιήσει τις απαιτήσεις πέντε εταιρειών. Ο Ισημερινός υποχρεώθηκε να καταβάλει στην «OCCIDENTAL PETROLEUM» αποζημίωση 1,77 δισεκατομμυρίου δολαρίων, επειδή τερμάτισε η σύμβαση με τον πετρελαϊκό κολοσσό, όταν αυτός παραβίασε τους νόμους της χώρας.

Τι νομίζετε ότι θα γίνει και εδώ, όταν έρθουν οι πολυεθνικές και παραβιάσουν κάποιον νόμο της χώρας και το κράτος θέλει να τους επαναφέρει στην τάξη; Θα μας σύρουν σε κάποια δικαστήρια και, προφανώς, η Ελλάδα θα χάσει.

Δεδομένων, λοιπόν, αυτών των στοιχείων, που σας έχω αναφέρει, είπα σε μια άλλη επιτροπή, στις 17 Οκτωβρίου, στον κ. Βούτση ότι πρέπει να συζητηθεί αυτή η υπογραφή της CETA και της TTIP μέσα στο Κοινοβούλιο με αυξημένη πλειοψηφία, όπως ορίζει το άρθρο 28 παράγραφος 2 του Συντάγματος, διότι εκχωρείται κυρίαρχο έδαφος, κυριαρχικά δικαιώματα με αυτόν τον τρόπο, βάζουν «πόδι» εδώ αυτές οι εταιρείες. Μου απάντησε ο κ. Βούτσης ότι λέω ότι εκχωρούνται κυριαρχικά δικαιώματα, με βάση την εκτίμησή μου. Όχι, δεν είναι βάσει της εκτίμησής μου, είναι γεγονός τεκμηριωμένο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Σπυρίδων Λυκούδης):** Κυρία Ζαρούλια, επειδή έχετε και τη δευτερολογία σας, αν είναι δυνατόν, ολοκληρώστε.

**ΕΛΕΝΗ ΖΑΡΟΥΛΙΑ:** Έχετε απόλυτο δίκιο, περίμενα δύο μήνες και δεν είναι επίκαιρη η ερώτηση, αλλά είναι σημαντική.

**ΠΡΟΕΔΡΕΥΩΝ (Σπυρίδων Λυκούδης):** Εντάξει.

**ΕΛΕΝΗ ΖΑΡΟΥΛΙΑ:** Τελειώνω, κύριε Πρόεδρε, και δεν θα πάρω πολύ χρόνο μετά στη δευτερολογία μου.

Η Κυβέρνηση είπε, αφού ρώτησα αν θα γίνει με αυξημένη πλειοψηφία, ότι δεν θα καλέσει το Σώμα με αυξημένη πλειοψηφία και ότι ενδιάμεσα, μέχρι να συζητηθεί στο Κοινοβούλιο, η Κυβέρνηση θα έχει την πολιτική ευθύνη για τους χειρισμούς.

Δηλαδή, αποφασίζετε και διατάζετε, ερήμην του ελληνικού λαού, διότι κανονικά αυτό έπρεπε να μπει σε δημοψήφισμα, για να είναι ενήμερος ο ελληνικός λαός.

Ευχαριστώ πολύ.

(Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Θέλω, κατ’ αρχάς, να αποσαφηνίσω ότι σε κάθε συναλλαγή υπάρχει δούναι και λαβείν. Όταν επιδιώκουμε να μεγιστοποιήσουμε τα αναπτυξιακά οφέλη από τη συμμετοχή μας σε μια ομάδα χωρών, όπως αυτή της Ευρωπαϊκής Ένωσης, και να εκμεταλλευθούμε την πολλαπλάσια διαπραγματευτική της ισχύ, κάνοντας συμφωνίες με τρίτες χώρες, γνωρίζουμε ότι συγχρόνως θα πρέπει να αναζητήσουμε μια τομή, μια κοινή βάση συμφερόντων, πάνω στην οποία θα διαπραγματευθούμε. Αυτό σημαίνει πως, ναι μεν θα κερδίσουμε σε κάποιους τομείς, συγχρόνως, όμως, θα θυσιάσουμε κάποια άλλα εγχώρια συμφέροντα σε άλλους τομείς.

Αυτό δεν σημαίνει, ωστόσο, πως η ελληνική Κυβέρνηση δεν αγωνίζεται στο εσωτερικό της Ευρωπαϊκής Ένωσης να αποσπάσει την καλύτερη δυνατή κοινή ευρωπαϊκή απόφαση για τα εγχώρια συμφέροντα.

Έτσι, στην περίπτωση της Συμφωνίας του CETA εξαρχής η Ελλάδα κάλεσε, στο πλαίσιο του Συμβουλίου Εξωτερικών Υποθέσεων, για μια ανοιχτή και διαφανή διαδικασία διαπραγματεύσεων, με σαφή τη θέση μας ότι τα συμφέροντα των Ευρωπαίων πολιτών θα πρέπει να βρίσκονται πάνω από αυτά των εταιρειών.

Επίσης, με κάθε αφορμή προβάλαμε τη θέση μας ότι οι συμφωνίες του είδους της CETA επεκτείνονται σε τομείς όπου υπάρχει συναρμοδιότητα Ευρωπαϊκής Ένωσης και κρατών-μελών και συνεπώς είναι μεικτού χαρακτήρα.

Ως εκ τούτου, για να τεθούν σε ισχύ, θα πρέπει, αφ’ ενός να επικυρωθούν με ομοφωνία και όχι με ειδική πλειοψηφία στο Συμβούλιο, αφ’ ετέρου να εγκριθούν, σύμφωνα με την εκάστοτε εθνική διαδικασία από τα κοινοβούλια των κρατών-μελών.

Μέχρι σήμερα, το Υπουργείο Οικονομίας και Ανάπτυξης έχει διατυπώσει στα αρμόδια όργανα του συμβουλίου επιφυλάξεις και αντιρρήσεις, τόσο για τις διαδικασίες όσο και για το περιεχόμενο των διαπραγματεύσεων, τηρώντας τις λεπτές ισορροπίες που χρειάζονται, για να μη βρεθεί η χώρα απομονωμένη υπό την αιχμή ότι θέτει εμπόδια με στείρο τρόπο.

Όσον αφορά όμως τη διαχείριση του θέματος υπό την Κυβέρνηση ΣΥΡΙΖΑ - ΑΝΕΛ, πρέπει να τονίσω πως η ολοκλήρωση των διαπραγματεύσεων για τη CETA πραγματοποιήθηκε στις 18 Οκτωβρίου 2013. Στις 26 Σεπτεμβρίου 2014 η επιτροπή επισφράγισε τη λήξη των διαπραγματεύσεων χωρίς να μονογραφηθεί η συμφωνία.

Συνεπώς, όταν η νέα Κυβέρνηση ανέλαβε τον Ιανουάριο του 2015, η CETA είχε ολοκληρωθεί από την άποψη των διαπραγματεύσεων και η δυνατότητα επηρεασμού των τελικών κειμένων ήταν εξαιρετικά περιορισμένη έως ανύπαρκτη. Ως αποτέλεσμα αυτού οι όποιες προσπάθειες καταβλήθηκαν από την πλευρά της χώρας μας για τη βελτίωση των κειμένων απέβησαν σε μεγάλο βαθμό άκαρπες.

Εξαίρεση αποτελούν οι αλλαγές στο κείμενο της προστασίας των επενδύσεων, όπου εκτός των γενικών αλλαγών έχει ιδιαίτερη σημασία για την Ελλάδα η εξαίρεση του δημοσίου χρέους από την προστασία των επενδύσεων σε περίπτωση αναδιάρθρωσης ως αποτέλεσμα διαπραγμάτευσης.

Να προσθέσω ακόμη ότι οι προϋποθέσεις που συμφωνήθηκαν για την προσωρινή εφαρμογή της συμφωνίας στο άτυπο Συμβούλιο Εξωτερικών Υποθέσεων για θέματα εμπορίου είναι αρκετά αυστηρές. Η νομικά δεσμευτική ερμηνευτική δήλωση της συμφωνίας αποσαφηνίζει επαρκώς ευαίσθητα θέματα, σχετικά πρώτον, με την προστασία των δημόσιων αγαθών και υπηρεσιών και δεύτερον, τη διατήρηση των υψηλών προδιαγραφών για τη προστασία του καταναλωτή και του περιβάλλοντος, καθώς και την εφαρμογή των πιο ισχυρών περιβαλλοντικών δεσμεύσεων που εκπορεύονται από διεθνείς συμφωνίες.

Σε κάθε περίπτωση -και δεδομένου ότι η θέση μας για το μεικτό χαρακτήρα της συμφωνίας υιοθετήθηκε από την Ευρωπαϊκή Ένωση- το θέμα θα έρθει προσεχώς στο ελληνικό Κοινοβούλιο, όπου και θα συζητηθεί εκτενώς πριν αποφανθούμε για τη συμφωνία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ.

Τον λόγο έχει η κ. Ζαρούλια.

**ΕΛΕΝΗ ΖΑΡΟΥΛΙΑ:** Κύριε Πρόεδρε, χρειάστηκε να αλλάξει ο Υπουργός και να έρθει ένας αρμόδιος κατευθείαν από το IMF για να μου απαντήσει.

Στην αποστροφή του λόγου του είπε ότι υπάρχει περίπτωση να θυσιάσουμε και μερικά εγχώρια συμφέροντα. Είπε επίσης ότι η CETA είχε ολοκληρωθεί σε παρελθόντα χρόνο, όπως γίνεται συνήθως. Όμως βρέθηκε η Βαλονία έστω και για λίγο να την τινάξει στον αέρα. Νομίζω ότι έπρεπε και η Ελλάδα να δείξει κάποια αντίσταση σε αυτό το σημείο.

Ευτυχώς στις Ηνωμένες Πολιτείες της Αμερικής βγήκε ο Ντόναλντ Τραμπ, ο οποίος στις προεκλογικές του εξαγγελίες είπε ότι θα τη σταματήσει την TTIP, οπότε είναι παρήγορο για τη χώρα μας. Δεν θα προλάβει την ολοκληρωτική καταστροφή, στην οποία ο ΣΥΡΙΖΑ την οδηγεί με ταχύτητα φωτός.

Τέλος, δεν θέλω να αναφερθώ στο πρόσωπο του Υπουργού, γιατί υπάρχει και άλλος ένας Υπουργός που δεν ομιλεί την ελληνική. Εσείς την μιλάτε πάρα πολύ καλά. Όμως σε αυτή τη χώρα δεν προβληματίζεται κανείς για το γεγονός ότι υπάρχουν Υπουργοί, οι οποίοι μάλιστα δεν είναι εκλεγμένοι από τον ελληνικό λαό, αλλά δοτοί, που δεν ομιλούν τη γλώσσα; Σε ποιο άλλο κοινοβούλιο συμβαίνουν αυτά τα πράγματα;

Αντιλαμβανόμαστε λοιπόν ότι η Ελλάς δεν είναι ελεύθερο κράτος, αλλά υποτελές και γι’ αυτό είναι χρέος όλων των Ελλήνων η ελευθερία της πατρίδος μας. Προς αυτή τη κατεύθυνση αγωνίζεται ο Λαϊκός Σύνδεσμος - Χρυσή Αυγή.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κύρια Ζαρούλια.

Τον λόγο έχει ο κύριος Υπουργός.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Το μόνο που ήθελα να πω είναι ότι η Βαλονία άλλαξε γνώμη.

**ΠΡΟΕΔΡΕΥΩΝ (Σπυρίδων Λυκούδης):** Προχωρούμε στην όγδοη με αριθμό 123/18-10-2016 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Οικονομίας και Ανάπτυξης, σχετικά με την αντιμετώπιση του παραεμπορίου στους Δήμους του Πειραιά, Περάματος, Κορυδαλλού, Κερατσινίου - Δραπετσώνας, Νίκαιας - Αγίου Ιωάννη Ρέντη.

Τον λόγο έχει η κ. Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, την ερώτησή μου την κατέθεσα ως επίκαιρη, αλλά φοβάμαι ότι θα είναι επίκαιρη για πάρα πολύ καιρό, γιατί όλοι οι εμπορικοί σύλλογοι του Πειραιά, του Κερατσινίου, της Δραπετσώνας, του Κορυδαλλού, εδώ και αρκετό καιρό κρούουν τον κώδωνα του κινδύνου.

Οι επιχειρήσεις τους, εκτός του ότι αντιμετωπίζουν τις αντιξοότητες της κρίσης και ο τζίρος τους έχει μειωθεί λόγω της οικονομικής ύφεσης, της υπερφορολόγησης και των ασφαλιστικών ταμείων, έχουν να αντιμετωπίσουν και ένα καθημερινό εμπόδιο, το παραεμπόριο.

Μάλιστα, προ δύο μηνών, όταν και κατέθεσα την ερώτησή μου, ο Εμπορικός Σύλλογος εξέδωσε ένα δελτίο τύπου για την εξαφάνιση της ελληνικής επιχειρηματικότητας, το οποίο καταθέτω, στο οποίο αναφέρεται το ζήτημα του παραεμπορίου.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν δελτίο τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να σας ρωτήσω ποια μέτρα προτίθεστε να πάρετε, ώστε να περιοριστεί αποτελεσματικά το παραεμπόριο. Διότι πρόκειται για μια παραοικονομία που ανθεί κατά διπλάσιο τρόπο, σε σχέση με άλλες ευρωπαϊκές χώρες, και αποτελεί την καταστροφή της νόμιμης επιχειρηματικότητας.

Υπάρχει τόσο μεγάλη κρίση η οποία βαθαίνει ακόμη περισσότερο λόγω του παραεμπορίου. Οι νόμιμοι επιχειρηματίες, οι οποίοι ζουν σήμερα μια τραγικότητα και κοιτούν πώς θα επιβιώσουν, δεν μπορούν να έχουν και αυτό το πρόβλημα μπροστά τους και δίπλα από το μαγαζί τους, στην πόρτα τους, να στέκεται κάποιος άλλος και να πουλάει ανεξέλεγκτα και παράνομα.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει ο κύριος Υπουργός.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Το παραεμπόριο, ως δραστηριότητα διακίνησης προϊόντων χωρίς τα απαραίτητα παραστατικά ή πιστοποιητικά, είναι ένα ιδιαίτερα σημαντικό πρόβλημα για το λιανικό εμπόριο στη χώρα μας. Το ίδιο ισχύει και για την πώληση προϊόντων με παραπλανητικούς όρους. Τέτοιες πρακτικές στρεβλώνουν τους όρους ανταγωνισμού, πλήττουν τα δικαιώματα των καταναλωτών και στερούν δημόσια έσοδα.

Με δεδομένο ότι τέτοιες αθέμιτες πρακτικές εντείνονται σε περιόδους οικονομικής κρίσης, το Υπουργείο Οικονομίας έχει αναλάβει μια σειρά πρωτοβουλιών για την καταπολέμηση του παραεμπορίου μέσα από ένα σχέδιο για τη βελτίωση της συνολικής εποπτείας του εμπορίου προϊόντων και υπηρεσιών.

Ειδικά στην Περιφέρεια Πειραιά, τα διαθέσιμα στοιχεία μέχρι τα τέλη Σεπτεμβρίου επιβεβαιώνουν την κινητοποίηση των ελεγκτικών μηχανισμών. Συγκεκριμένα, έχουν πραγματοποιηθεί διακόσιοι ογδόντα πέντε έλεγχοι από τους οποίους προέκυψαν εκατόν δεκαεπτά διαπιστωμένες παραβάσεις για το παραεμπόριο και κατασχέσεις τριάντα τεσσάρων χιλιάδων τριακοσίων είκοσι τεσσάρων αντικειμένων.

Παρ’ όλα αυτά, υπάρχουν σημαντικά περιθώρια βελτίωσης. Μέχρι σήμερα η λειτουργία του Συντονιστικού Κέντρου για την Καταπολέμηση του Παραεμπορίου που λειτουργεί στη Γενική Γραμματεία Εμπορίου, δεν υποστηριζόταν από ένα συνεκτικό σχέδιο δράσης.

Έτσι το ΣΥΚΑΠ δεν μπορεί να ασκήσει αποτελεσματικά το θεσμικό του ρόλο ως το κεντρικό σημείο σχεδιασμού και εκτέλεσης ελέγχων. Αυτό ακριβώς το κενό έρχεται να καλύψει η πρωτοβουλία του Υπουργείου Οικονομίας με την εκπόνηση στρατηγικού σχεδίου συντονισμένης επιχειρησιακής δράσης. Σκοπός είναι η καταπολέμηση του παραεμπορίου στην πηγή, πριν δηλαδή φθάσουν στον τελικό λιανοπωλητή, και προς αυτή την κατεύθυνση έχουν υπάρξει συγκεκριμένες ενέργειες.

Κατ’ αρχάς, συστάθηκε ομάδα εργασίας τον Ιούνιο του 2016 με τη συμμετοχή, για πρώτη φορά από καταβολής ΣΥΚΑΠ, όλων των Υπουργείων και υπηρεσιών που εμπλέκονται στην εποπτεία της αγοράς. Στόχος είναι η βέλτιστη αξιοποίηση των πόρων που διαθέτει συνολικά η δημόσια διοίκηση με δεδομένη την υποστελέχωση ιδιαίτερα σημαντικών υπηρεσιών. Αυτή η ομάδα έχει ήδη υποβάλει πόρισμα με συγκεκριμένες προτάσεις για τη βελτίωση του συντονισμού και την αναβάθμιση του ρόλου των ελεγκτικών αρχών.

Παράλληλα, έχει υπάρξει συνεργασία με άλλα Υπουργεία για την αποσαφήνιση του θεσμικού πλαισίου που διέπει σήμερα τους ελέγχους. Στόχος είναι η καταπολέμηση της πολυνομίας, καθώς συχνά οι αρμοδιότητες των εμπλεκόμενων φορέων και οι δυνατότητες ανάληψης πρωτοβουλιών κοινής δράσης δεν είναι σαφείς.

Η κατάληξη όλων αυτών των βημάτων θα είναι η εκπόνηση ενός δυναμικού και συνεκτικού στρατηγικού σχεδίου για την καταπολέμηση του παραεμπορίου. Αυτό το σχέδιο θα εξειδικεύεται σε συγκεκριμένες επιχειρησιακές δράσεις και θα λειτουργεί ως σημείο αναφοράς για το σύνολο των εποπτικών και ελεγκτικών αρχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Η εφαρμογή του σχεδίου θα γίνεται βάσει συγκεκριμένων ποσοτικών δεικτών και θα αξιοποιεί τα πληροφορικά συστήματα του δημοσίου, ώστε να υπάρξει αυτοματοποίηση των ελέγχων και καλύτερη χρήση όλων των διαθέσιμων πληροφοριών. Ήδη τα πρώτα αποτελέσματα αυτής της προσπάθειας έχουν γίνει αισθητά.

Για πρώτη φορά υλοποιούνται συντονισμένες επιχειρησιακές δράσεις εποπτείας της αγοράς σε επιλεγμένους κλάδους και ιδιαίτερα στον τομέα της διακίνησης αγροτικών και διατροφικών προϊόντων. Σε αυτές τις δράσεις συμμετέχει μεγάλος αριθμός εποπτικών αρχών. Ενδεικτικά αναφέρονται η Γενική Γραμματεία Εμπορίου, το Υπουργείο Αγροτικής Ανάπτυξης, η Οικονομική Αστυνομία και ο ΕΦΕΤ.

Αυτή η εξέλιξη αποδεικνύει ότι η περαιτέρω βελτίωση στον συντονισμό των υπηρεσιών, ώστε οι έλεγχοι να καταστούν πιο στοχευμένοι και αποτελεσματικοί, είναι εφικτή στο άμεσο μέλλον.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, δεν νομίζετε ότι θα πρέπει και η Δημοτική Αστυνομία να κάνει και εκείνη τους ελέγχους -στην περιοχή περισσότερο;

Επίσης, βλέποντας ότι οι τιμές των προϊόντων μένουν στα ύψη, λόγω του κόστους λειτουργίας της επιχείρησης, δεν νομίζετε ότι πρέπει οι έλεγχοι να γίνουν πιο έντονοι και πιο συστηματικοί;

Το παραεμπόριο ανθεί, διότι ο κόσμος, από τη μια μεριά, ξεγελιέται με τις απομιμήσεις, τις γνωστές «μαϊμούδες» ή, από την άλλη μεριά, προτιμά εν γνώσει του να πάει να πάρει κάτι πιο φθηνό, που έχει εισέλθει στην χώρα μας παράνομα, και να μην πληρώσει ούτε ΦΠΑ ούτε δασμούς κ.λπ. –αν υπάρχουν δασμοί.

Μάλιστα, από ό,τι διαβάσαμε, σύμφωνα με τους ελέγχους που έγιναν στον Προμαχώνα πέρυσι στη διάρκεια δύο εβδομάδων, που εφαρμόστηκε ένα πιλοτικό πρόγραμμα ενισχυμένων ελέγχων, τριπλασιάστηκε ο αριθμός των παραβάσεων.

Μάλιστα, το Εμποροβιομηχανικό Επιμελητήριο Θεσσαλονίκης τόνισε, πρόσφατα, ότι το φαινόμενο έχει λάβει απίστευτες διαστάσεις, με αφετηρία κυρίως τη Βουλγαρία. Εισέρχονται παράνομα προϊόντα και μπαίνουν στην αγορά, όπως γίνεται και με το λαθρεμπόριο καυσίμων, από όπου το δημόσιο χάνει πάρα πολλά χρήματα.

Θεωρώ ότι το παραεμπόριο και το λαθρεμπόριο, τώρα, στην περίοδο της οικονομικής κρίσης που βιώνουμε, γίνεται ακόμη μεγαλύτερο, διότι έχει υψηλά ποσοστά κέρδους και διότι αυτοί είναι ανεξέλεγκτοι. Οπότε, πρέπει να μπει ένας φραγμός.

Διότι έτσι, με τον ανταγωνισμό αυτών που ασχολούνται με το παραεμπόριο έναντι των υγιών επιχειρήσεων και του επιχειρηματικού κόσμου, ο επιχειρηματικός κόσμος φτάνει στα όριά του. Δεν μπορεί να ανταποκριθεί πλέον ούτε στα πάγια έξοδά του, ούτε στις ασφαλιστικές του εισφορές, ούτε στις φορολογικές του εισφορές. Έτσι, ο μικρομεσαίος τώρα δίνει έναν πραγματικό αγώνα να κρατήσει το κατάστημά του ανοιχτό, να μην απολύσει το προσωπικό του –εάν έχει– και να εξακολουθήσει πάνω σε υγιείς βάσεις να παλεύει για την επιβίωσή του.

Θεωρώ ότι υπάρχουν ακόμη τεράστια κενά, τα οποία είναι μια πληγή για το κράτος που χάνει φορολογικά έσοδα σε απίστευτα ποσά. Πρέπει να δημιουργηθούν οι κατάλληλες ευκαιρίες, προκειμένου να ελέγχεται το παραεμπόριο, ώστε να μην δίνει τη χαριστική βολή στις επιχειρήσεις και να έχει έσοδα το κράτος, τα οποία χρειαζόμαστε και στα οποία μπορεί να ανταπεξέλθει η επιχείρηση.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Θέλω να πω ότι υπάρχει συνεργασία με τις δημοτικές αρχές. Η αύξηση των ελέγχων πρέπει να συνδυαστεί και με δράσεις ενημέρωσης των καταναλωτών. Ήδη σχεδιάζονται τέτοιες δράσεις για τα Χριστούγεννα. Επίσης η καταστολή δεν λύνει όλα τα προβλήματα. Εξίσου σημαντική είναι η πρόληψη. Η αναβάθμιση, λοιπόν, του ΣΥΚΑΠ που επιδιώκουμε, θα πετύχει αυτόν τον στόχο.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, μέχρι να έρθουν και οι εισηγητές και να έχουμε πλήρη την εικόνα των αποτελεσμάτων, προτείνω να συνεχίσουμε τις ερωτήσεις.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Κύριε Πρόεδρε, εδώ είμαστε.

**ΠΡΟΕΔΡΕΥΩΝ (Σπυρίδων Λυκούδης):** Όχι όλοι. Δεν βλέπω τον εισηγητή της Νέας Δημοκρατίας.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Εδώ είμαι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Με συγχωρείτε πολύ, δεν σας είδα. Ήταν λάθος μου και ισχυρό.

(ΜΕΤΑ ΤΗΝ ΚΑΤΑΜΕΤΡΗΣΗ)

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ψηφοφορίας.

Ψήφισαν συνολικά 227 Βουλευτές.

Υπέρ του άρθρου 1, δηλαδή «ΝΑΙ», ψήφισαν 201 Βουλευτές.

Κατά του άρθρου 1, δηλαδή «ΟΧΙ», ψήφισαν 21 Βουλευτές.

«ΠΑΡΩΝ» ψήφισαν 5 Βουλευτές.

Συνεπώς το άρθρο 1 έγινε δεκτό ως έχει κατά πλειοψηφία.

Υπέρ του άρθρου 2, δηλαδή «ΝΑΙ», ψήφισαν 201 Βουλευτές.

Κατά του άρθρου 2, δηλαδή «ΟΧΙ», ψήφισαν 21 Βουλευτές.

«ΠΑΡΩΝ» ψήφισαν 5 Βουλευτές.

Συνεπώς το άρθρο 2 έγινε δεκτό ως έχει κατά πλειοψηφία.

Υπέρ του άρθρου 3, δηλαδή «ΝΑΙ», ψήφισαν 201 Βουλευτές.

Κατά του άρθρου 3, δηλαδή «ΟΧΙ», ψήφισαν 21 Βουλευτές.

«ΠΑΡΩΝ» ψήφισαν 5 Βουλευτές.

Συνεπώς το άρθρο 3 έγινε δεκτό ως έχει κατά πλειοψηφία.

Υπέρ του άρθρου 4, δηλαδή «ΝΑΙ», ψήφισαν 201 Βουλευτές.

Κατά του άρθρου 4, δηλαδή «ΟΧΙ», ψήφισαν 21 Βουλευτές.

«ΠΑΡΩΝ» ψήφισαν 5 Βουλευτές.

Συνεπώς το άρθρο 4 έγινε δεκτό ως έχει κατά πλειοψηφία, σύμφωνα με το παρακάτω πρωτόκολλο ονομαστικής ψηφοφορίας:

(ΑΛΛΑΓΗ ΣΕΛΙΔΑΣ)

(ΝΑ ΚΑΤΑΧΩΡΙΣΤΕΙ ΤΟ ΠΡΩΤΟΚΟΛΛΟ ΣΕΛ. 87α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Εισερχόμαστε στην ψήφιση του ακροτελεύτιου άρθρου του νομοσχεδίου.

Ερωτάται το Σώμα: Γίνεται δεκτό το ακροτελεύτιο άρθρο;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης και άλλες διατάξεις» έγινε δεκτό επί της αρχής και επί των άρθρων.

Προχωρούμε στη ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ναι.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΜΑΡΙΟΣ ΓΕΩΡΓΙΑΔΗΣ:** Ναι.

**ΠΡΟΕΔΡΕΥΩΝ (Σπυρίδων Λυκούδης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα άρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των Οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 90α)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, επανερχόμαστε στη συζήτηση των επικαίρων ερωτήσεων.

Θα συζητηθεί η έβδομη με αριθμό 231/21-11-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Βασιλείου Κεγκέρογλου προς τον Υπουργό Οικονομίας και Ανάπτυξης, σχετικά με την άρση των εμποδίων προκειμένου να δημοπρατηθεί η β΄ φάση του Καπετανακείου σχολικού κτηρίου του 1ου Λυκείου Ηρακλείου Κρήτης.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά ένα πάρα πολύ σημαντικό και συμβολικό έργο για το Ηράκλειο, μιας και το Καπετανάκειο κτήριο ιστορικά έχει στεγάσει κοινωνικές δομές, αλλά τα τελευταία πολλά χρόνια, για πολλές δεκαετίες, στεγάζει το πρώτο λύκειο του Ηρακλείου.

Να πω ότι η πρώτη φάση για την αποκατάσταση του κτηρίου, που αφορούσε κυρίως τη στατική επάρκεια, ολοκληρώθηκε τυπικά και παρελήφθη το 2014. Εν τοις πράγμασι είχε ολοκληρωθεί πολύ νωρίτερα.

Μετά την παραλαβή της πρώτης φάσης, άρχισε η διαδικασία για την ένταξη της ολοκλήρωσης του έργου στο ΕΣΠΑ. Πράγματι, την περασμένη άνοιξη, με απόφαση της περιφερειακής διαχειριστικής αρχής και του Περιφερειάρχη, το έργο εντάχθηκε στο πρόγραμμα 2014-2020.

Από εκεί άρχισαν, όμως, ορισμένα προβλήματα. Κυρίως λόγω της ψήφισης του ν.4412, που άλλαξε το θεσμικό πλαίσιο για τη σύναψη δημοσίων συμβάσεων, προέκυψε το ερωτηματικό εάν θα πρέπει να περιμένουν οι υπηρεσίες την έκδοση των εφαρμοστικών και κανονιστικών αποφάσεων -προκειμένου να δημοπρατήσουν το έργο μετά που θα εκδοθούν και τα πρότυπα τεύχη δημοπράτησης από τα αρμόδια Υπουργεία- ή αν μπορούσαν να προχωρήσουν σύμφωνα με το μεταβατικό διάστημα, που έδινε πράγματι ο νόμος δικαίωμα μέχρι 30 Απριλίου του 2017.

Σε γραπτή ερώτησή μου ο κ. Σταθάκης απάντησε, κατ’ αρχάς, ότι υπάρχει μεταβατικό διάστημα και μπορούν να προχωρήσουν με το παλιό θεσμικό πλαίσιο. Η απάντηση είναι από το Υπουργείο σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Ο Υπουργός Υποδομών κ. Σπίρτζης σε παρέμβασή μας μέσα στο Κοινοβούλιο, με αφορμή το νομοσχέδιο που συζητήθηκε πριν μια εβδομάδα, είπε ότι βεβαίως μπορεί να αξιοποιηθεί το μεταβατικό διάστημα που έχει οριστεί και ότι δεν χρειάζεται να εκδοθούν όλες οι εφαρμοστικές και κανονιστικές αποφάσεις και τα πρότυπα τεύχη δημοπράτησης. Ανέλαβε μάλιστα και πρωτοβουλία, όπως μας είπε, για την ενημέρωση των αρμοδίων υπηρεσιών, συμπεριλαμβανομένης και της διαχειριστικής αρχής, προκειμένου να προχωρήσουν στη δημοπράτηση του έργου.

Παρ’ όλα αυτά, μέχρι σήμερα υπάρχει διχογνωμία. Υπάρχει αδράνεια στο θέμα αυτό, λόγω του ότι δεν έχει ολοκληρωθεί το θεσμικό πλαίσιο.

Θα θέλαμε μια απάντηση από εσάς για το τι τελικά ισχύει. Βεβαίως, θέλουμε να μας πείτε τι προτίθεστε να κάνετε, ούτως ώστε οι αρμόδιες υπηρεσίες, και του δήμου και της περιφέρειας, να προχωρήσουν στη δημοπράτηση του έργου. Αυτό είναι το ζητούμενο, η δημοπράτηση της β΄ φάσης του Καπετανακείου στο Ηράκλειο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, πριν απαντήσετε να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τέσσερις εκπαιδευτικοί συνοδοί από το 15ο και το 17ο Δημοτικό Σχολείο Πατρών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας ενημερώσω, για να έχετε πλήρη εικόνα, ότι αυτή την ώρα διεξάγεται κοινοβουλευτικός έλεγχος. Αυτό σημαίνει ότι κάποιοι Βουλευτές καταθέτουν ερωτήσεις που, κατά τη γνώμη τους, έχουν ένα ενδιαφέρον επίκαιρο και καλούνται οι Υπουργοί, στους οποίους αναφέρονται αυτές οι ερωτήσεις, να απαντήσουν. Γι’ αυτό και στην παρούσα συνεδρίαση είναι παρόντες οι Βουλευτές μόνο που ερωτούν και οι Υπουργοί που απαντούν.

Το λέω για να μη διαμορφώσετε ψευδή εικόνα για τη λειτουργία της Βουλής. Πριν από λίγο στα έδρανα της Βουλής ήταν πάνω από διακόσιοι πενήντα Βουλευτές. Αυτή την ώρα είναι διαφορετικό το θέμα αυτό που συζητάμε, γι’ αυτό δεν είναι παρόντες πολλοί Βουλευτές.

Κύριε Υπουργέ, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Ο ν.4412 περιλαμβάνει διατάξεις άμεσα εφαρμόσιμες για τις διαδικασίες ανάθεσης και εκτέλεσης των δημοσίων συμβάσεων. Ειδικά για τις διαδικασίες ανάθεσης δημοσίων συμβάσεων, έργων και μελετών έχει μετατεθεί χρονικά μέχρι τις 30-4-2017, όπως αναφέρατε, η χρήση του Εθνικού Συστήματος Ηλεκτρονικών Δημοσίων Συμβάσεων (ΕΣΗΔΗΣ), δηλαδή η ηλεκτρονική δημοπράτηση.

Κατά τα λοιπά, ο ν.4412 είναι εφαρμοστέος από τη δημοσίευσή του και για τα έργα και τις μελέτες. Επομένως, τα τεύχη δημοπράτησης πρέπει να είναι σύμφωνα με όσα προβλέπονται από τις διατάξεις του νόμου.

Η εκκρεμότητα της έκδοσης προτύπων τευχών δεν κωλύει τη δημοπράτηση του εν λόγω ή παρόμοιου έργου. Ήδη η Ενιαία Ανεξάρτητη Αρχή Δημοσίων Συμβάσεων έχει αναρτήσει στην ιστοσελίδα της υποδείγματα διακηρύξεων άνω και κάτω των κοινοτικών ορίων για την ανάθεση δημοσίων συμβάσεων, έργων και μελετών, ακριβώς για να συνδράμει τις αναθέτουσες αρχές στη δημοπράτηση έργων και πριν την έκδοση των προτύπων, σύμφωνα με το ισχύον πλέον δίκαιο.

Συνεπώς, το έργο της δεύτερης φάσης του Καπετανάκειου μπορεί να δημοπρατηθεί, με την προϋπόθεση ότι τα τεύχη δημοπράτησης έχουν προσαρμοστεί στις διατάξεις του νέου νόμου, αξιοποιώντας και τα προαναφερθέντα υποδείγματα.

Επισημαίνεται ότι το εν λόγω έργο είναι ενταγμένο στο επιχειρησιακό πρόγραμμα της Περιφέρειας Κρήτης και αρμόδια για τη διαχείρισή του είναι η Ειδική Υπηρεσία Διαχείρισης της Κρήτης και όχι οι υπηρεσίες του Υπουργείου μας.

Σε ό,τι αφορά την προέγκριση των τευχών δημοπράτησης των έργων που είναι ενταγμένα στο ΕΣΠΑ 2014-2020 με λίστες ελέγχου εναρμονισμένες με τις αρχές που εισάγει ο ν.4412, οι υπηρεσίες του Υπουργείου μας θα συνδράμουν στη Διαχειριστική Αρχή της Περιφέρειας Κρήτης, όπως κάνουν πάντα, σε συνεργασία και με αρμόδιες για τις δημόσιες συμβάσεις έργων και μελετών υπηρεσίες του Υπουργείου Υποδομών και Μεταφορών και την ΕΑΑΔΗΣΥ, με σκοπό την άμεση έκδοσή τους. Οπότε, ναι, μπορεί το έργο σας να δημοπρατηθεί, πριν βγουν τα πρότυπα, με βάση το νέο δίκαιο.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Αν συζητούσαμε για πρώτη φορά, θα μπορούσα να πω ότι η απάντησή σας είναι ικανοποιητική, γιατί είναι καταφατική στο ότι μπορεί πράγματι να δημοπρατηθεί η β΄ φάση του Καπετανάκειου, με βάση τεύχη δημοπράτησης που είναι προσαρμοσμένα, ασφαλώς, στον νέο νόμο και δεν είναι απαγορευτικό το γεγονός ότι δεν έχουν εκδοθεί «πρότυπα τεύχη», όπως ονομάζονται.

Κύριε Υπουργέ, επειδή η συζήτηση την οποία κάνουμε εδώ γίνεται ταυτόχρονα και στον Δήμο Ηρακλείου και στις αρμόδιες υπηρεσίες και στην Περιφέρεια Κρήτης και στην αρμόδια Ειδική Διαχειριστική Αρχή, αλλά και στο σύνολο της κοινωνίας και επειδή το προηγούμενο διάστημα οι μαθητές, οι καθηγητές, ο σύλλογος γονέων είχαν προβεί σε κινητοποιήσεις, αυτό το οποίο έχουμε αποκομίσει από τις υπηρεσίες εκεί είναι ότι δεν υπάρχει η ίδια εικόνα.

Θα ζητούσα, λοιπόν, εάν με αφορμή τις ερωτήσεις έχει ενημερωθεί η Ειδική Διαχειριστική Αρχή να πει τις απόψεις της κι αν σας έχει στείλει κάποιο σχετικό έγγραφο.

Αυτό το οποίο ζητώ, δηλαδή, είναι αν η διαχειριστική αρχή σάς έχει απαντήσει εγγράφως για το αν γίνεται ή όχι η δημοπράτηση και αν προτίθεται να το κάνει. Αυτό είναι το ζητούμενο για μένα.

Εάν δεν έχει απαντήσει ότι μπορεί να το κάνει, σας ενημερώνω ότι στον δημόσιο διάλογο αυτό το οποίο γίνεται και αυτό το οποίο απάντησε στους γονείς –και θα σας καταθέσω το σχετικό έγγραφο- είναι ότι το μεταβατικό διάστημα για το οποίο μιλάει ο νόμος, το Υπουργείο Οικονομίας και το Υπουργείο Υποδομών, αφορά μόνο τα έργα που είναι χρηματοδοτούμενα από το Πρόγραμμα Δημοσίων Επενδύσεων. Θα σας καταθέσω τα σχετικά δημοσιεύματα.

Όσον αφορά το ΕΣΠΑ, λένε ότι είναι προαπαιτούμενο να εκδοθούν όλες οι εφαρμοστικές και κανονιστικές πράξεις, υπουργικές αποφάσεις ή οτιδήποτε άλλο είναι, και μετά να δημοπρατήσουν έργα του ΕΣΠΑ.

Άρα, λοιπόν, αυτό το οποίο ζητάω από εσάς, είναι να δεσμευτείτε -όχι σε εμένα, αλλά στους ανθρώπους που αγωνιούν, στους μαθητές, στους γονείς, στην κοινωνία του Ηρακλείου- ότι θα δοθούν οι κατευθύνσεις στην υπηρεσία, γιατί είναι του ενιαίου συστήματος του ΕΣΠΑ, δεν είναι ανεξάρτητο από το ελληνικό κράτος η Διαχειριστική Αρχή της Κρήτης, της Πελοποννήσου, της Στερεάς Ελλάδας, είναι μέσα στο ενιαίο σύστημα της διαχείρισης του ΕΣΠΑ, του Εθνικού Σχεδίου Περιφερειακής Ανάπτυξης, εάν δοθούν οι κατευθύνσεις, ούτως ώστε, επιτέλους, να προχωρήσει το έργο.

Εάν αυτό μπορεί να γίνει, θα σας παρακαλούσα και να δεσμευτείτε, αλλά και να το πράξετε, επί της ουσίας. Άλλως, θα είναι άλλη μία συζήτηση, η οποία δεν θα έχει αποτέλεσμα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ πολύ, κύριε συνάδελφε.

Ο κύριος Υπουργός έχει τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Αυτό που μπορώ να σας πω είναι ότι δεν απαιτείται η έκδοση προτύπων ούτε για το ΕΣΠΑ.

Αυτό που μπορώ να σας πω, επίσης, είναι ότι υπάρχει συνεργασία. Είναι σε συνεργασία όλοι οι φορείς. Όταν με ρωτούν να δεσμευτώ, δεν ξέρω σε τι με ρωτάτε να δεσμευτώ. Πρέπει να τηρηθούν όλες οι προϋποθέσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εάν υπάρχουν οι προϋποθέσεις, τότε δεν θα υπάρχουν νέα προσκόμματα. Να μας πει η υπηρεσία αν υπάρχουν οι προϋποθέσεις.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Αυτό, όμως, δεν υπάγεται σε εμάς. Γι’ αυτό, ξέρετε, υπάρχει Αναπληρωτής Υπουργός και η Περιφέρεια Κρήτης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σε ποιο Υπουργείο είναι;

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ο Αναπληρωτής Υπουργός είναι στο δικό μας Υπουργείο, είναι ο κ. Χαρίτσης και είναι επίσης και η Περιφέρεια Κρήτης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, εγώ δεν αποκρίνομαι στους Αναπληρωτές, αλλά στον Υπουργό.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Τον μείζονα ρόλο τον παίζει η Περιφέρεια Κρήτης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είναι αυτόνομη η Περιφέρεια Κρήτης, είναι μέσα στο σύστημα υλοποίησης του ΕΣΠΑ. Γιατί μπορεί να έχουν δίκιο, δεν το γνωρίζω εγώ. Εάν έχει δίκιο η Διαχειριστική Αρχή της Περιφέρειας Κρήτης, σημαίνει ότι πρέπει να περιμένουμε τις εφαρμοστικές πράξεις.

Σας ενημερώνω, κύριε Υπουργέ, και με την άδεια του Προέδρου και της Προέδρου που αναλαμβάνει, ότι εμείς απευθυνόμαστε στους Υπουργούς, δεν μπορούμε να γράψουμε «προς κύριο Αναπληρωτή Υπουργό» και έρχεται ο αρμόδιος στη Βουλή και μας απαντάει.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Θέλω να σας ευχαριστήσω γι’ αυτά τα οποία μας είπατε, αλλά θα σας κάνω την παράκληση, ο κ. Χαρίτσης και οι υπηρεσίες του να επικοινωνήσουν με την ειδική διαχειριστική αρχή, για να δώσουν λύσεις, επιτέλους.

Σας ευχαριστώ πολύ.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Θα ειδοποιήσω τον κ. Χαρίτση να επιληφθεί του θέματος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Προχωράμε στις ερωτήσεις, που θα απαντήσει ο Υπουργός Παιδείας, Έρευνας και Θρησκευμάτων, ο κ. Κωνσταντίνος Γαβρόγλου.

Πρώτη είναι η εντέκατη με αριθμό 207/14-11-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Παιδείας Έρευνας και Θρησκευμάτων, σχετικά με την ολοκλήρωση της αναβάθμισης των ανώτατων τεχνολογικών εκπαιδευτικών ιδρυμάτων (ΑΤΕΙ).

Κυρία Παπακώστα, έχετε τον λόγο για δύο λεπτά.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, κατ’ αρχάς, το πρωτόκολλο, αλλά και επί της ουσίας, επιβάλλει να σας ευχηθώ να επιτύχετε άμα τη αναλήψει των καθηκόντων σας και εύχομαι ολοψύχως να το επιτύχετε, διότι το Υπουργείο Παιδείας και Θρησκευμάτων, το οποίο προσφάτως αναλάβατε, έχει ταλανιστεί το τελευταίο διάστημα πάρα πολύ και από εμμονές και από ιδεοληψίες και από απόψεις, οι οποίες μας ταλαιπώρησαν όλους. Ελπίζω να το ανατάξετε και να το θεραπεύσετε. Σας το εύχομαι ολόψυχα.

Τώρα, όσον αφορά το θέμα, το οποίο επέλεξα να σας ρωτήσω, αφορά, όπως και η κυρία Πρόεδρος ανέφερε προηγουμένως και από την ημερήσια διάταξη προκύπτει, στην επί της ουσίας αναβάθμιση των ανωτάτων -κατά νόμο- τεχνολογικών εκπαιδευτικών ιδρυμάτων, κυρίως όσον αφορά στην ποιότητα των παρεχομένων σπουδών, αλλά και ιδιαίτερα γιατί το τελευταίο διάστημα έχει επικαιροποιηθεί με ένταση και με έμφαση το αίτημα των τεχνολογικών εκπαιδευτικών ιδρυμάτων να ολοκληρωθεί, επιτέλους, η ανωτατοποίησή τους.

Και εξηγούμαι: Αφορμή ήταν το αίτημα και ιδιαίτερα η νομοθετική πρωτοβουλία του Υπουργείου σας με την προηγούμενη πολιτική ηγεσία, γιατί το κράτος έχει συνέχεια. Αφορμή, λοιπόν, στάθηκαν τα νομοσχέδια του Υπουργείου σας, που είτε έχουν ήδη ψηφιστεί είτε αναμένουμε να κατατεθούν στην Ολομέλεια το προσεχές χρονικό διάστημα, και τα οποία, τουλάχιστον στην αρχική τους μορφή, -η φιλοσοφία του νομοθέτη, δηλαδή, κύριε Υπουργέ- δυστυχώς, διατηρούν ακόμα τη διάκριση μεταξύ των πανεπιστημίων και των ανωτάτων τεχνολογικών εκπαιδευτικών ιδρυμάτων.

Οι Πρόεδροι αυτών των ανωτάτων τεχνολογικών εκπαιδευτικών ιδρυμάτων ζητούν, λοιπόν, να μετονομαστούν, όπως οφείλουμε κατά νόμο, τα εν λόγω ιδρύματα σε πανεπιστήμια εφαρμοσμένων επιστημών, ακολουθώντας το μοντέλο άλλων κρατών της Ευρώπης. Θα το αναπτύξω στη δευτερολογία μου, κύριε Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κυρία Πρόεδρε.

Ρώτησα, λοιπόν, ως όφειλα, τα εξής: Πρώτον, προτίθεσθε εσείς να συμβάλετε επί της ουσίας ως πολιτική ηγεσία στην ολοκλήρωση, επιτέλους, της ακαδημαϊκής αναβάθμισης των ανωτάτων τεχνολογικών εκπαιδευτικών ιδρυμάτων, ιδιαίτερα δίνοντάς τους τη δυνατότητα να διεξάγουν αυτοί και τον τρίτο κύκλο σπουδών;

Δεύτερον, στην Κύπρο υπάρχει μοντέλο, το οποίο εφαρμόζεται με επιτυχία, και είναι αυτό των τεχνολογικών πανεπιστημίων. Ιδιαίτερα σε σχέση με τα επαγγελματικά δικαιώματα των αποφοίτων των αντίστοιχων τμημάτων των πανεπιστημίων, υπάρχει εδώ η πολιτική βούληση αυτό να το πράξετε;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Πραγματικά ευχαριστώ την κυρία Παπακώστα και για τις ευχές της, αλλά και για κάτι άλλο. Είναι η πρώτη φορά που απαντάω σε ερωτήσεις, ως Υπουργός Παιδείας, και η ερώτησή σας μου δίνει την ευκαιρία να πούμε ορισμένα πράγματα, για τα οποία είμαι σίγουρος ότι θα βρεθεί τεράστια συναίνεση σε αυτή την Αίθουσα. Έτσι, λοιπόν, σας ευχαριστώ και για την ερώτηση.

Όπως καλά γνωρίζετε, τα ΤΕΙ έχουν καταγραφεί στη συνείδηση της κοινωνίας ως κάτι που έρχεται μετά τα πανεπιστήμια. Νομίζω ότι είναι μια άδικη κατάσταση για τα ΤΕΙ. Εγώ είμαι πεπεισμένος και για την ποιότητα των συναδέλφων μας εκεί, αλλά και για τη σημαντική δουλειά που κάνουν. Η ελληνική πολιτεία και η ελληνική κοινωνία δεν μπόρεσε να κατοχυρώσει επί της ουσίας τον ιδιαίτερο ρόλο που θα μπορούσαν να παίξουν τα ΤΕΙ τόσα χρόνια. Διότι ξέρετε –και δεν θέλω να είναι αντιπολιτευτικός ο λόγος- έγιναν χωρίς ουσιαστικό προγραμματισμό, αλλά και οι συγχωνεύσεις και τα κλεισίματα άρχισαν να γίνονται και αυτά χωρίς ουσιαστικό προγραμματισμό.

Τώρα, λοιπόν, έχουμε ένα σύνολο θεμάτων –δεν λέω προβλημάτων- που πρέπει να αντιμετωπιστούν. Έχω συναντήσει τους προέδρους των ανωτάτων τεχνολογικών εκπαιδευτικών ιδρυμάτων και νομίζω ότι αρχίσαμε μια κουβέντα επί της ουσίας. Μάλιστα –και το λέω πρώτη φορά δημόσια- θα προσπαθήσω να γίνει μια κοινή συνεδρίαση με τα προεδρεία της συνόδου πρυτάνεων των ανωτάτων τεχνολογικών εκπαιδευτικών ιδρυμάτων, των προέδρων των ΤΕΙ και των ερευνητικών ιδρυμάτων. Αυτοί οι τρεις φορείς, νομίζω, δεν έχουν καθίσει μαζί στο ίδιο τραπέζι, για να συζητήσουμε τα προβλήματα.

Αυτό, λοιπόν, με φέρνει στην καρδιά της απάντησης που θα ήθελα να σας δώσω. Και η καρδιά της απάντησης είναι ότι τα θέματα αυτά θα πρέπει να λυθούν σε ένα πλαίσιο ενιαίου χώρου έρευνας και εκπαίδευσης. Αν δεχθούμε ότι υπάρχει ένα τρίγωνο με τις κορυφές, στη μία είναι τα πανεπιστήμια, στην άλλη είναι τα ΤΕΙ, στην τρίτη είναι τα ερευνητικά ιδρύματα. Οι σχέσεις αυτές, ανά δύο, είναι παγωμένες τα τελευταία είκοσι χρόνια. Αυτές, λοιπόν, πρέπει να επαναπροσδιοριστούν. Και πρέπει να συζητήσουν μεταξύ τους τα άτομα που είναι στα ΤΕΙ, στα πανεπιστήμια και στα ερευνητικά κέντρα. Με αυτή τη λογική έχουμε αποφασίσει και με τους προέδρους των ΤΕΙ να γίνουν μια σειρά από ημερίδες, οι οποίες θα είναι οργανωμένες από κοινού με τα πανεπιστήμια.

Τα θέματα που θέτετε, λοιπόν, είναι εξαιρετικά σοβαρά. Θα ήταν επιπόλαιο, εκ μέρους μου, να σας πω για τον τρίτο κύκλο σπουδών γιατί, προφανώς, πρέπει να υπάρχουν και κάποιες αξιολογήσεις σε αυτή τη διαδικασία.

Δεν θέλω, λοιπόν, ούτε να δεσμευτώ σε κάτι αλλά ούτε και να πω ότι δεν θα γίνει, αλλά να σας πω σίγουρα ότι θα αρχίσει η διαδικασία που σας περιέγραψα. Ελπίζω -δεν έχουμε κάνει πολλές συζητήσεις οι δυο μας, αλλά με άλλους συναδέλφους της Νέας Δημοκρατίας έχω κάνει πολλές συζητήσεις- να βρεθεί ένας κοινός τόπος ενίσχυσης αυτών των διαδικασιών που πάμε να εγκαινιάσουμε.

Σας ευχαριστώ και πάλι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Παπακώστα, έχετε τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ, κυρία Πρόεδρε.

Κύριε Υπουργέ, θα σας πω το εξής: Χαίρομαι κι εγώ που μαζί εγκαινιάζουμε ένα νέο κύκλο εποχής διά της ερωτήσεώς μου, αμέσως μετά την ανάληψη των καθηκόντων σας στο Υπουργείο Παιδείας, Έρευνας και Θρησκευμάτων της χώρας μας.

Θα σας πω, επίσης, ότι ελπίζω να ανοίξει ένας νέος κύκλος επί των ημερών σας για τα μη δημόσια πανεπιστήμια. Διότι θεωρώ τουλάχιστον ως εμμονή και ιδεοληψία άλλης εποχής και παρωχημένων αντιλήψεων το γεγονός να φεύγουν νέοι άνθρωποι, Έλληνες και Ελληνίδες, στο εξωτερικό, την ώρα που μπορούμε εδώ να προσφέρουμε υψηλής ποιότητας παροχή υπηρεσιών, δίνοντας έμφαση στο δημόσιο πανεπιστήμιο. Αυτό μας ενδιαφέρει. Όμως, από την άλλη, και με τα πανεπιστήμια τα οποία δεν είναι δημόσια –δηλαδή, να σπάσει το κρατικό μονοπώλιο αυτό- θα ωφεληθεί πάρα πολύ η χώρα και σε επίπεδο ποιότητας παρεχομένων σπουδών.

Ελπίζω αυτός ο κύκλος να ανοίξει επί των ημερών σας, γιατί μιλήσατε για την άναρχη συγχώνευση κ.λπ.. Αυτό ισχύει παντού, σε όλο το φάσμα της ανώτατης εκπαίδευσης και στα ΑΕΙ και στα ανώτατα τεχνολογικά ιδρύματα και κάποια στιγμή θα πρέπει να ιδωθεί κάτω από το πρίσμα των αναγκών, των πραγματικών αναγκών, οι οποίες είναι υπαρκτές και μετρήσιμες.

Για την αξιολόγηση, επί της ουσίας, ξέρετε ότι υπάρχει θεσμοθετημένος τρόπος αξιολόγησης του επιπέδου ποιότητας των παρεχομένων σπουδών στα ανώτατα εκπαιδευτικά ιδρύματα της χώρας. Υπάρχει αρχή ανεξάρτητη, η οποία είναι η λεγόμενη ΑΔΙΠ, δηλαδή είναι η αρχή διασφάλισης της ποιότητας. Ήδη τα ανώτατα τεχνολογικά εκπαιδευτικά ιδρύματα της χώρας μας έχουν μπει στη διαδικασία και έχουν περατώσει τις αξιολογήσεις, οι οποίες είναι πρόσφατες και στις οποίες πρέπει να σας πω ότι τα αποτελέσματα είναι εξαιρετικά εντυπωσιακά υπέρ των ανωτάτων τεχνολογικών εκπαιδευτικών ιδρυμάτων της χώρας μας. Εξαιρετικά θετικά.

Βέβαια, στις αξιολογήσεις αυτές δεν αναφέρεται πουθενά ότι υπάρχουν τμήματα που δεν ανταποκρίνονται στο επίπεδο του τεχνολογικού τομέα της ανώτατης εκπαίδευσης. Και επιπλέον, πρέπει να σας πω ότι εκεί μέσα υπάρχουν και αναφορές –προς ενημέρωσή σας, θα το δείτε με τους συνεργάτες σας- πως ορισμένα τμήματα ανωτάτων τεχνολογικών εκπαιδευτικών ιδρυμάτων είναι ικανότητα να οργανώσουν και τρίτο κύκλο σπουδών.

Υπάρχει, κύριε Υπουργέ και αγαπητοί συνάδελφοι, η λανθασμένη εντύπωση –αναφερθήκατε κι εσείς ακροθιγώς σε αυτή- πως κριτήριο αξιολόγησης της ποιότητας ενός ΑΕΙ είναι ο αριθμός των εισακτέων. Αυτό είναι απολύτως λανθασμένο και πόρρω απέχει. Είναι fictio iuris, είναι τελείως πλασματικό. Υπό την έννοια αυτή, κάπου λογιζόταν ότι εκεί υπήρχε και ο βαθμός «υποτίμησης», «υποβάθμισης» των ΤΕΙ, τα οποία θεωρούνται περίπου ως «παρακατιανά» –να μου επιτρέψετε τον όρο, μακράν από εμένα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η απάντηση είναι ότι στο ελληνικό σύστημα εισαγωγής –κυρία Πρόεδρε, μισό λεπτό- παίζει σημαντικό ρόλο η τοποθεσία που βρίσκεται ένα ίδρυμα, καθώς γενικώς προτιμώνται τα κεντρικά έναντι των περιφερειακών και άρα, αυτό δεν μπορεί να αποτελεί κριτήριο.

Τελειώνω με αυτό, κύριε Υπουργέ. Στην Ελλάδα έχουμε ανακαλύψει τα πάντα από τους αρχαίους χρόνους, αλλά τώρα μου φαίνεται ότι έχουμε την εντύπωση ότι πρέπει να ανακαλύψουμε εμείς πάλι τον τροχό. Αυτό δεν είναι σωστό. Υπάρχουν καλές πρακτικές. Υπάρχει το ενιαίο μοντέλο της διάρθρωσης της ανώτατης εκπαίδευσης, το οποίο εφαρμόζεται με πολύ μεγάλη επιτυχία στη Μεγάλη Βρετανία, εφαρμόζεται και στην Κύπρο.

Εγώ σας προτείνω διά της ερωτήσεώς μου, αφού ανοίξατε τη συζήτηση, να οδηγηθούμε προς τα εκεί, έτσι ώστε, όπως έκανε η Κύπρος, να υπάρξει αυτό το ενιαίο μοντέλο της διάρθρωσης της ανώτατης εκπαίδευσης και στη δημόσια ανώτατη εκπαίδευση. Εκεί έχουμε το παραδοσιακό πανεπιστήμιο, όπως το ξέρουμε, αλλά και το νεοσύστατο τεχνολογικό πανεπιστήμιο, το οποίο πρέπει να σας πω ότι δίνει έμφαση στις τεχνολογικές επιστήμες και έχει ασφαλώς τη δυνατότητα διεξαγωγής διδακτορικών προγραμμάτων. Άρα, στην πράξη αυτοί έκαναν αυτό που ζητούμε τώρα να κάνουμε εμείς, δηλαδή τη διάκριση μεταξύ των αποφοίτων των εκάστοτε ιδρυμάτων.

Εγώ, λοιπόν, σας έχω αυτήν την πρόταση. Στο ντεμπούτο σας, στην πρεμιέρα σας εδώ, στο ελληνικό Κοινοβούλιο να την επεξεργαστείτε και να την δούμε -ελπίζω σύντομα- σε σχέδιο νόμου, το οποίο, επιτέλους, θα λύνει με οριστικό, αποτελεσματικό και ευτυχή τρόπο την έκβαση ενός προβλήματος που χρονίζει.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υπουργός έχει τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ελπίζω οι θεατρικοί όροι που χρησιμοποιήσατε για τη σημερινή συζήτηση να μην υπονοούν τίποτα άλλο.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Είναι υψηλού βαθμού παιδείας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Συμφωνώ μαζί σας. Σε αυτό συμφωνώ απολύτως μαζί σας.

Είπατε ότι ελπίζετε στις μέρες μου να αρχίσει η συζήτηση για τα μη κρατικά πανεπιστήμια. Εγώ ελπίζω στις μέρες μου να μην αρχίσει αυτή η συζήτηση. Έχουμε σοβαρές διαφορές. Θα τις συζητήσουμε, όταν έλθει η ώρα.

Συμφωνώ απολύτως μαζί σας για την ΑΔΙΠ. Υπάρχει πράγματι ένα όργανο που κάνει αυτήν τη δουλειά. Ελπίζω, όμως, να συμφωνήσουμε ότι η ΑΔΙΠ πρέπει να αναβαθμιστεί. Πρέπει να συμφωνήσουμε όλοι ότι έγινε ένας κύκλος. Να αξιοποιήσουμε την εμπειρία αυτής της περιόδου και να δούμε πώς η ΑΔΙΠ θα μπορεί να παίξει έναν ενεργότερο ρόλο. Εγώ θα φέρω σύντομα στην Επιτροπή Μορφωτικών Υποθέσεων ένα πλέγμα ιδεών, να μπορούμε να το συζητήσουμε εκεί.

Έχετε απόλυτο δίκιο, το έχω πει κι εγώ δημόσια και στους συναδέλφους των ΤΕΙ, ότι πολλά τμήματα των ΤΕΙ είναι πανέτοιμα να αρχίσουν να δίνουν διδακτορικά. Δεν έχω καμμία αμφιβολία και δεν το λέω ως άλλοθι αυτό. Απλώς, ό,τι είναι να κάνουμε, πρέπει να το κάνουμε με έναν ενιαίο τρόπο, για να μην αρχίσουν να λένε «δίνεται σε αυτό το τμήμα η δυνατότητα, δίνεται στο άλλο, πίεση να δοθεί στο τρίτο». Καταλαβαίνετε τι εννοώ.

Δυστυχώς, ζούμε σε μία ακραία συντεχνιοποιημένη κοινωνία. Αυτό, το πολιτικό σύστημα το εισπράττει με έναν τρόπο που πραγματικά, προσωπικά, δεν ξέρω που θα πάει. Έχω πει, και σας το ξαναλέω, ότι είναι ένας εξαιρετικά σοβαρός κίνδυνος και για τη δημοκρατία μας, ως τέτοια. Γι’ αυτό λέω να το συνεννοηθούμε. Όσο μεγαλύτερη συναίνεση υπάρχει τόσο καλύτερο. Μετά τη συνεννόηση να πάμε σε τέτοιου είδους ρυθμίσεις.

Τελειώνω με το θέμα της εισαγωγής που είπατε. Έχετε απόλυτο δίκιο. Είναι ένα σύστημα που έχει ακυρώσει την εκπαιδευτική διαδικασία και αυτό είναι ένα θέμα που θα το συζητήσουμε στην Επιτροπή Μορφωτικών Υποθέσεων.

Για το μοντέλο που είπατε, συμφωνώ μαζί σας σε κάτι που υπονοήσατε. Μην μπούμε στη λογική, ούτε εμείς ως Κυβέρνηση του ΣΥΡΙΖΑ ούτε εσείς ως Αντιπολίτευση, ότι ανακαλύπτουμε καινούργιες ιδέες, που ούτε τις έχει εφαρμόσει ξανά κανείς ούτε τις έχει πει. Το ερώτημα είναι πώς στις ημέρες μας, στο 2016-2017, θα μπορέσουμε να αξιοποιήσουμε θετικά τις όποιες εμπειρίες του εξωτερικού, αλλά και τις δικές μας και να γίνει κάτι που να μην είναι μια μηχανιστική αντιγραφή, αλλά να είναι κάτι το οποίο πραγματικά θα μακροημερεύσει, προφανώς για το καλό της κοινωνίας μας.

Εδώ, λοιπόν, ελπίζω και είμαι σίγουρος, όπως σας έχω πει, έχω κάνει πολύ αναλυτικές συζητήσεις με συναδέλφους σας και θα ήθελα να κάνουμε και μαζί…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Μετά χαράς.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** …να βρούμε και συναινετικό πλαίσιο, για να μπορέσουμε να προχωρήσουμε αυτά τα ζητήματα.

Σας ευχαριστώ και πάλι.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κι εγώ σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Η ένατη με αριθμό 69/10-10-2016 επίκαιρη ερώτηση πρώτου κύκλου του Ανεξάρτητου Βουλευτή Αχαΐας κ. ΝικολάουΝικολόπουλου προς τον Υπουργό Οικονομίας και Ανάπτυξης, σχετικά με την πρόταση – «ανάσα» για τα κόκκινα δάνεια, δεν θα συζητηθεί λόγω έκτακτης ανάγκης του Βουλευτή.

Η δέκατη με αριθμό 146/27-10-2016 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδουπρος τον Υπουργό Οικονομίας και Ανάπτυξης, σχετικά με τη λήψη μέτρων για την πάταξη του λαθρεμπορίου καυσίμων στα πρατήρια, δεν θα συζητηθεί λόγω κωλύματος του αρμόδιου Υπουργού, όπως έχει ενημερώσει και η Γενική Γραμματεία της Κυβέρνησης.

Η πέμπτη με αριθμό 175/7-11-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την ανάγκη να θεσμοθετηθεί άμεσα ο ειδικός ακατάσχετος λογαριασμός για όλες τις επιχειρήσεις, δεν θα συζητηθεί δεδομένου ότι η Υφυπουργός Οικονομικών κ. Αικατερίνη Παπανάτσιου έχει ανειλημμένες υποχρεώσεις.

Η τέταρτη με αριθμό 105/17-10-2016 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με την ελλιπή συντήρηση του Δικτύου Διανομής Ρεύματος (ΔΕΔΔΗΕ) στη Νότια Εύβοια δεν θα συζητηθεί λόγω κωλύματος του αρμόδιου Υπουργού.

Επίσης, η δωδέκατη με αριθμό 127/18-10-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου δεν θα συζητηθεί λόγω κωλύματος του ερωτώντος Βουλευτή.

Τέλος, η πρώτη με αριθμό 458/18-10-2016 ερώτηση του Βουλευτή Λαρίσης του Συνασπισμού Ριζοσπαστικής Αριστεράς κ. Νικολάου Παπαδόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μεταφορά – μετακίνηση των εκπαιδευόμενων σε ανοιχτές δομές Κέντρων Κοινωνικής Πρόνοιας δεν θα συζητηθεί λόγω κωλύματος του αρμοδίου Υπουργού.

Τώρα θα συζητηθεί η δεύτερη με αριθμό 705/25-10-2016 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Παιδείας, Έρευνας και Θρησκευμάτων, σχετικά με τις προθέσεις της Κυβέρνησης για την αναβάθμιση και την εύρυθμη λειτουργία του τμήματος του ΤΕΙ δυτικής Ελλάδας με έδρα τον Πύργο.

Κύριε Κουτσούκο, έχετε για δύο λεπτά τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Κύριε Υπουργέ, είχα καταθέσει στον προκάτοχό σας, στον κ. Φίλη, μία ερώτηση στις 25 Οκτωβρίου σχετικά με τις προθέσεις της Κυβέρνησης για την αναβάθμιση και την εύρυθμη λειτουργία του τμήματος του ΤΕΙ δυτικής Ελλάδας με έδρα των Πύργο.

Έγινε ο ανασχηματισμός, αναλάβατε εσείς, δεν απαντήθηκε η ερώτηση και έτσι έχω την ευκαιρία να τα πούμε εδώ ζωντανά, περιμένοντας και τις απαντήσεις σας. Εκτιμώ πως ο παρακαθήμενός σας, ο συμπατριώτης μας Βουλευτής του ΣΥΡΙΖΑ από την Ηλία και Υφυπουργός, θα σας έχει ενημερώσει για τα πολλαπλά προβλήματα που αντιμετωπίζει το Τμήμα Διοίκησης, Οικονομίας, Επικοινωνίας, Πολιτικών και Τουριστικών Μονάδων του ΤΕΙ δυτικής Ελλάδας που εδρεύει στον Πύργο.

Ανάλογα προβλήματα έχει και το άλλο τμήμα που εδρεύει στην Αμαλιάδα, για το οποίο έχω ζητήσει να μου απαντήσετε εάν θα διεκδικήσετε να εκμεταλλευτεί για εκπαιδευτικούς λόγους τις εγκαταστάσεις στον Κόροιβο. Δεν μου έχετε απαντήσει. Φροντίστε να απαντήσετε. Θα ξαναέρθουμε εδώ με επίκαιρη ερώτηση.

Εν τω μεταξύ, μεσολάβησε ο ανασχηματισμός και αναλάβατε εσείς. Δεν θα είχα τις απαιτήσεις να μου απαντήσετε ως καινούργιος Υπουργός, αλλά υπήρξαν ορισμένα γεγονότα ενδιάμεσα, κύριε Υπουργέ, τα οποία δημιούργησαν περισσότερους προβληματισμούς. Το ένα γεγονός είναι ότι η κ. Ζαφειροπούλου, η πρόεδρος του τμήματος, ενημερώνοντας τους φοιτητές της στα μέσα της εβδομάδας τους είπε ότι δυσκολεύεται το τμήμα πάρα πολύ να ασκήσει το εκπαιδευτικό έργο, καθώς λείπουν καθηγητές και εργαστήρια. Ουσιαστικά είναι εγκαταλελειμμένο.

Το δραματικό είναι ότι χτες με απόφασή του ο πρόεδρος του ΤΕΙ δυτικής Ελλάδας, ο κ. Τριανταφύλλου, έπαυσε από τα καθήκοντά της την κ. Ζαφειροπούλου. Δεν ξέρω αν το γνωρίζετε. Στη θέση της διόρισε έναν καθηγητή άλλου τμήματος. Ρίχνοντας μία ματιά στη νομοθεσία που και εσείς έχετε ψηφίσει, θεωρείται ότι είναι μία παράνομη πράξη.

Είναι σε γνώση σας αυτά; Ποιες είναι οι προθέσεις σας και πώς θα αποκαταστήσετε την εύρυθμη λειτουργία του τμήματος;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Κύριε Κουτσούκο, σας ευχαριστώ που μου δίνετε την ευκαιρία να επαναλάβω λίγο αυτά που είπα πριν στην κ. Παπακώστα.

Έχω συναντηθεί με όλους τους προέδρους των ΤΕΙ για να μπορέσουμε να χαράξουμε μία πορεία μιας εύρυθμης λειτουργίας και επί της ουσίας μία αναβάθμιση των ΤΕΙ. Όπως έχω συχνά πει, υπάρχουν τμήματα εξαιρετικής ποιότητας, υπάρχουν τμήματα που θέλουν μεγάλη βοήθεια για να μπορέσουν να συνεχίσουν το έργο τους.

Ξέρετε και εσείς πολύ καλά ότι «πληρώνουμε» αμαρτίες του παρελθόντος, δηλαδή έγιναν τα περισσότερα από αυτά τα ιδρύματα χωρίς προγραμματισμό, στη συνέχεια συγχωνεύτηκαν, έκλεισαν πάλι χωρίς προγραμματισμό και την πληρώνουν και οι τοπικές κοινωνίες, αλλά την πληρώνουν και οι εργαζόμενοι στο ακαδημαϊκό και διοικητικό στελεχιακό δυναμικό των ΤΕΙ.

Πράγματι, είδα αναλυτικά τα θέματα των ΤΕΙ δυτικής Ελλάδας. Υπάρχουν πολύ σοβαρά προβλήματα. Θα ήταν λάθος κανείς να πει ότι δεν υπάρχουν. Ξέρετε ότι, με την κατανομή των θέσεων που κάναμε, έχουμε δώσει αρκετές θέσεις και στα ΤΕΙ της δυτικής Ελλάδας. Παρ’ όλα αυτά, να κρατήσουμε τον πυρήνα του προβληματισμού σας, διότι όσες καινούργιες θέσεις και αν δώσεις, αν δεν υπάρχει μία επί της ουσίας πολιτική για το μέλλον των ΤΕΙ, δεν πρόκειται να αναβαθμιστούν ούτε τα ΤΕΙ, ούτε τα πανεπιστήμια, ούτε και τα ερευνητικά κέντρα.

Γι’ αυτό πυρήνας της δικής μας πολιτικής είναι να μπορέσουμε να εξασφαλίσουμε τις προϋποθέσεις για αυτό που ονομάζουμε ενιαίο χώρο εκπαίδευσης και έρευνας. Σε αυτό θα υπάρξουν συγκεκριμένες πρωτοβουλίες, όπως είπα και στην κ. Παπακώστα, και πολύ συγκεκριμένες δεσμεύσεις της Κυβέρνησης. Δεν θέλω να πάρω τον χρόνο σήμερα, θα έχουμε τεράστια ευκαιρία να το συζητήσουμε. Έχω μιλήσει και με πολλούς συναδέλφους της δικής σας παράταξης που γνωρίζουν και τα θέματα αυτά τόσο καλά όσο και εγώ και ελπίζω να βρούμε και ένα συναινετικό πλαίσιο να προχωρήσουμε.

Αυτό τώρα που μου είπατε είναι ένα εξαιρετικά σοβαρό ζήτημα. Δεν ξέρω τις λεπτομέρειες. Προφανώς, τα Ιδρύματα έχουν μία αυτονομία και είναι καλό που έχουν την αυτονομία για να λύνουν και τις διαφορές μεταξύ τους. Προφανώς, μία τέτοια πράξη, μάλλον, πρέπει να έρθει στο Υπουργείο και θα δούμε την νομιμότητα αυτής της πράξης.

Με αφορμή, όμως, την ερώτησή σας και το περιστατικό που αναφέρατε, νομίζω ας κάνουμε όλοι έκκληση στα ιδρύματα, στα ΤΕΙ, στα πανεπιστήμια, στα ερευνητικά κέντρα να προσπαθούν να βρουν τρόπους να λύσουν τα προβλήματα. Διοικητικές πράξεις τέτοιου χαρακτήρα ανεξαρτήτως ποιος έχει δίκιο και άδικο δεν μπορούν να είναι μέρος της λύσης.

Εγώ θα έκανα, λοιπόν, μια έκκληση ότι οι συνάδελφοι μέσα από τον διάλογο, μέσα από τα όργανα να μπορούν να βρουν λύσεις για να μην χειροτερεύει το κλίμα, που πάντοτε είναι ένα πρόβλημα η χειροτέρευση αυτού του κλίματος, όταν υπάρχουν τέτοιες ακραίες διοικητικές πράξεις.

Επιμένω ότι δεν αναφέρομαι στη νομιμότητα της πράξης, μπορεί να είναι νόμιμη, μπορεί να μην είναι, θα το δω όταν θα έρθει στις υπηρεσίες. Το σημαντικό, όμως, είναι να υπάρχει μια συζήτηση επί των ζητημάτων και αν είναι δυνατόν να λύνονται συναινετικά τα όποια προβλήματα δημιουργούνται.

Ως προς τις εγκαταστάσεις, δεν είμαι έτοιμος να σας απαντήσω. Η γνώμη μου είναι ότι πρέπει, επίσης, να πάμε σε όλη την Ελλάδα, γιατί έχω ακούσει το ίδιο πρόβλημα και από άλλα μέρη πλήρους αξιοποίησης εγκαταστάσεων που αυτήν την στιγμή έχω καταλάβει ότι πολλές είναι κλειστές και δεν τις αξιοποιεί κανένας στο τοπικό επίπεδο.

Σας ευχαριστώ και πάλι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κουτσούκο, έχετε τον λόγο, για να δευτερολογήσετε για τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Κύριε Υπουργέ, θέλω να χαιρετίσω – εντός εισαγωγικών πάντα - τον ήπιο λόγο σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Γιατί εντός εισαγωγικών;

**ΓΙΑΝΝΗΣ ΚΟΥΤΣΟΥΚΟΣ:** Για να μην παρεξηγηθούμε, καθώς δεν μας έχουν συνηθίσει οι Υπουργοί και τα στελέχη του ΣΥΡΙΖΑ σ’ αυτόν τον λόγο. Είναι συνήθως καταγγελτικός. Και καταγγέλλουν τους προηγούμενους, όπως είναι φυσικό.

Λέω, λοιπόν, ότι θα συμφωνήσω με αυτό το ύφος και ιδίως με εκείνο που είπατε για την ανάγκη συνεννόησης και συναινέσεων πάνω στα μεγάλα ζητήματα της παιδείας, που προφανώς δεν είναι κομματικές πολιτικές. Βάλτε εδώ έναν αστερίσκο, γιατί θα επανέλθω.

Τα προβλήματα τα γνωρίζετε. Αναφέρατε ότι πρέπει να λύσουμε το κτηριακό, ότι πρέπει να δούμε τα ζητήματα που έχουν να κάνουν με τους καθηγητές, με το διοικητικό προσωπικό και κυρίως τη συνολικότερη προοπτική. Συμφωνώ μαζί σας.

Κύριε Υπουργέ, θέλω να ξέρετε ότι η Ηλεία μπήκε στον χάρτη της τριτοβάθμιας παιδείας για πρώτη φορά τη δεκαετία του 1990 με δυο τμήματα ΤΕΙ, ένα στον Πύργο και ένα στην Αμαλιάδα, διότι οι συνάδελφοί σας πανεπιστημιακοί και οι πολιτικές ηγεσίες το μεν Πανεπιστήμιο Πελοποννήσου το έφτιαξαν με τον τρόπο που το έφτιαξαν, εξαιρώντας την Ηλεία, το δε Πανεπιστήμιο των Πατρών δεν μας συμπεριλαμβάνει και έφτιαξαν και ένα Πανεπιστήμιο πρόσθετα, αυτό της δυτικής Ελλάδας στο Αγρίνιο. Η Ηλεία ήταν έξω.

Αυτά τα δύο τμήματα τα αγκάλιασε η τοπική κοινωνία. Στην Αμαλιάδα με πρωτοβουλίες της δημοτικής αρχής έχουμε και κτήρια, έχουν έρθει και καινούργιοι φοιτητές και ανέβηκαν οι βάσεις.

Στον Πύργο υπάρχουν αυτά τα προβλήματα που ανάγκασαν έναν επώνυμο πολίτη, τον πρώτο πολίτη της πόλης, να πει κάποια στιγμή «ας το πάρουν». Ξεσηκώθηκε η τοπική κοινωνία και σήμερα με ομόφωνες αποφάσεις του δημοτικού συμβουλίου το αίτημα είναι για αναβάθμιση και για μετατροπή σε σχολή.

Δεν ξέρω, λοιπόν, πώς μπορεί να πραγματοποιηθεί αυτό και σε ποια προοπτική μπορούμε να το δούμε. Όμως, προσέξτε το εξής. Ένα τμήμα που δεν έχει εργαστήρια, για να μπουν σε πλήρη διδακτική διαδικασία οι φοιτητές και να αποκομίσουν εφόδια για να βγουν μεθαύριο στην αγορά, προφανώς δεν έχει προοπτική.

Αυτά είναι τα θέματα που πρέπει να λύσουμε. Θέλω την επόμενη φορά που θα έρθουμε εδώ είτε προφορικά είτε γραπτά να μας πείτε συγκεκριμένα πράγματα. Επαναλαμβάνω, δεν θέλω να είμαι αυστηρός μαζί σας, καθώς είστε καινούργιος Υπουργός.

Σε καμμιά περίπτωση, όμως, δεν θα δεχθούμε αυτό που επιχειρήθηκε και στο παρελθόν, δηλαδή στο όνομα της διασποράς που υποβαθμίζει το εκπαιδευτικό έργο, να τα μαζέψουμε όλα σε ένα campus. Ε, δεν γίναμε Αγγλία, Κέιμπριτζ και Οξφόρδη, δυστυχώς, κύριε καθηγητά! Πρέπει να δούμε την πραγματικότητα. Άρα πρέπει να δείτε με ποια μέτρα θα αναβαθμίσετε αυτά τα τμήματα.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Τελειώνω με τον αστερίσκο. Πήρα μερικά τηλέφωνα χθες το βράδυ, μια και προγραμματίστηκε η επίκαιρη, που δεν ήταν προγραμματισμένη, και μου είπαν γι’ αυτή τη διοικητική πράξη του προέδρου, την οποία θέλω να καταδικάσω. Έριξα μια ματιά στο νομοθετικό πλαίσιο - του 2016 είναι, της Κυβέρνησης του ΣΥΡΙΖΑ - που λέει ότι δεν μπορούμε να φέρουμε άλλον καθηγητή από άλλο τμήμα να τον κάνουμε εκεί και ορίζει ποια είναι η σύνθεση της προσωρινής συνέλευσης του τμήματος.

Ο αστερίσκος έχει να κάνει, κύριε καθηγητά, με το ότι με πληροφόρησαν ότι ο συγκεκριμένος καθηγητής είναι εξέχον στέλεχος του ΣΥΡΙΖΑ στην Αχαΐα. Πιστεύω ότι είναι από εκείνους που έχουν την άποψη – τα είχα πει και στην κ. Αναγνωστοπούλου - που λέει να τα πάρουμε πίσω τα τμήματα στην Πάτρα. Γι’ αυτό κρατούν και τα εργαστήρια. Αυτό θέλω να δείτε ως μία πολιτική που έχει να κάνει με τα εσωτερικά της εκπαιδευτικής κοινότητας, η οποία, όπως όλη η γραφειοκρατία, δεν θέλει να της αλλάξουμε ούτε μία καρέκλα, προκειμένου να εξυπηρετήσουμε τις ανάγκες μιας κοινωνίας και τις εκπαιδευτικές ανάγκες.

Παρακαλώ πολύ, κύριε Υπουργέ, εάν δεν είστε έτοιμος να μου δώσετε σήμερα απαντήσεις, να τις δώσετε στην πράξη και ας μην τις πιστωθώ εγώ, ας τις πιστωθείτε εσείς πολιτικά.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας ευχαριστώ.

Να αρχίσω από το θέμα των εγκαταστάσεων. Είναι πολύ σοβαρό αυτό το θέμα. Σημείωσα, μάλιστα, ότι θα προχωρήσουμε σε μια καταγραφή όχι μόνο στον Πύργο ή στην Αμαλιάδα, αλλά γενικότερα για να δούμε τι γίνεται με το θέμα των εγκαταστάσεων, ώστε να έχουμε πλήρη αξιοποίηση αυτού του στοιχείου.

Όσον αφορά το άλλο που μου είπατε, νομίζω ότι και οι δύο πρέπει να συμφωνήσουμε – είναι και ο κ. Μαυρωτάς εδώ, επίσης, πολύ καλός γνώστης των εκπαιδευτικών - ότι πρέπει να ενισχύουμε την αυτονομία των ανωτάτων εκπαιδευτικών ιδρυμάτων. Συμφωνούμε σ’ αυτό; Όταν ενισχύουμε την αυτονομία σημαίνει ότι η λειτουργία αυτών των ιδρυμάτων πρέπει να έχουν μια μεγαλύτερη ευθύνη, διότι παύουν να είναι πια δημόσιοι υπάλληλοι. Ασκούν μια άλλου είδους λειτουργία, έχουν την ευθύνη αυτών των ιδρυμάτων.

Τώρα, τι έγινε στην προκειμένη περίπτωση, όχι μόνο δεν το γνωρίζω, αλλά αν δεν μου έρθει και υπηρεσιακά δεν θέλω να το γνωρίσω. Καταλαβαίνετε τι εννοώ. Γιατί είναι σωστό να μην παρεμβαίνουμε σε αυτά τα ζητήματα.

Έχοντας πει αυτό, ξέρετε ότι και λόγω της εμπειρίας μου και λόγω της θέσης μου στο πανεπιστήμιο κ.λπ., τα αναγνωρίζω, τα καταλαβαίνω, πολλά τα καταδικάζω και πάει λέγοντας. Κάνω, λοιπόν, μία έκκληση να μην τραβάμε το σκοινί μέχρι να σπάσει. Τώρα, αν ο συνάδελφος είναι του ΣΥΡΙΖΑ ή δεν είναι του ΣΥΡΙΖΑ κ.λπ., πραγματικά ούτε το Υπουργείο πρέπει να απασχολούν αυτά ούτε κανέναν άλλον επί της ουσίας. Αυτό είναι το ένα θέμα.

Το δεύτερο. Έχετε δίκιο ότι η πρώτη αντίδραση είναι να τα κλείσουμε αυτά, να τα πάμε σε ένα campus γενικότερο, διότι αυτό και χωροταξικά και εκπαιδευτικά παίζει μεγαλύτερο ρόλο. Αυτό είναι το ένα άκρο. Το άλλο άκρο είναι να δεχθούμε αυτή την απίστευτη πανσπερμία που υπάρχει. Έτσι δεν είναι; Και όπως γνωρίζετε και εσείς, σε ένα από τα πράγματα που έχουμε μία εθνική ομοψυχία με τους Βουλευτές όλων των κομμάτων είναι όταν πάει κανείς να πειράξει κάτι σε τοπικό επίπεδο. Αυτό δεν το λέω επειδή υπάρχει μία πολιτική να κλείσουμε τα πάντα, να τα μεταφέρουμε εκεί κ.λπ., λέω όμως ότι θα πρέπει και οι τοπικές κοινωνίες επί της ουσίας να δούμε πώς μπορούν να βοηθήσουν αυτά τα ιδρύματα. Διότι αν η τοπική κοινωνία το μόνο που κάνει είναι να εισπράττει, επειδή προφανώς υπάρχει ένας κόσμος που καταναλώνει κλπ., δεν βοηθάει την εκπαίδευση αυτό. Βοηθάει προφανώς μία υποτυπώδη οικονομική λειτουργία της τοπικής κοινωνίας.

Θα σας παρακαλούσα, λοιπόν, ειδικά για το θέμα αυτό - το γνωρίζει και ο κ. Μπαξεβανάκης ο Υφυπουργός μας - να συναντούσαμε και με τον κ. Μπαξεβανάκη μία αντιπροσωπεία η οποία να μην μας πει για τις λεπτομέρειες των προβλημάτων, αλλά να μας πει πώς η ίδια φαντάζεται την προοπτική αυτών, ώστε να παρθεί υπόψη στην όποια χάραξη πολιτικής.

Σας ευχαριστώ και πάλι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα προηγηθεί η συζήτηση της δέκατης τέταρτης με αριθμό 203/14-11-2016 επίκαιρης ερώτησης πρώτου κύκλου του Βουλευτή του Κομμουνιστικού Κόμματος Ελλάδας κ. Ιωάννη Γκιόκα, σχετικά με την καταστολή και τις διώξεις των αγωνιζόμενων μαθητών.

Θα απαντήσει ο Υφυπουργός Παιδείας, Έρευνας και Θρησκευμάτων κ. Δημήτριος Μπαξεβανάκης.

Ο κ. Γκιόκας, έχει τον λόγο για δύο λεπτά.

**ΙΩΑΝΝΗΣ ΓΚΙΟΚΑΣ:** Ευχαριστώ, κυρία Πρόεδρε.

Κύριε Υφυπουργέ, είναι η πρώτη φορά μετά από αρκετά χρόνια, αν δεν κάνω λάθος μετά από το 2001, όπου έχουμε συλλήψεις, ποινικές διώξεις και καταδίκες μαθητών για τη συμμετοχή τους σε αγώνες και κινητοποιήσεις που αυτοί αποφασίζουν με τα όργανά τους και με τις διαδικασίες τους. Συλλήψεις και διώξεις υπήρχαν, όμως πλέον έχουμε και καταδίκες μαθητών και όχι μόνο μαθητών, έχουμε και απειλές σε βάρος γονιών οι οποίοι συμπαραστέκονται, όπως οφείλουν να, κάνουν σε αυτούς τους αγώνες των παιδιών τους με την απειλή της παραμέλησης εποπτείας ανηλίκων. Τα κρούσματα που υπάρχουν το τελευταίο διάστημα δεν είναι ένα και δύο, δεν είναι μεμονωμένα, είναι αρκετά και αναφέρονται συγκεκριμένα στην επίκαιρη ερώτηση που καταθέτουμε.

Αναφέρω: Στη Λαμία, στις 20 Οκτώβρη αστυνομικές δυνάμεις κατόπιν εντολής εισαγγελέα πραγματοποίησαν έφοδο, χρησιμοποιώντας ακόμη και κλούβες, λες και δεν ξέρω εγώ ποιον είχαν να συλλάβουν, τον Πάμπλο Εσκομπάρ ή τον Αλ Καπόνε, στο 5ο και 6ο Λύκειο Λαμίας, στο 2ο ΕΠΑΛ, στο Νυχτερινό Γυμνάσιο - Λύκειο Λαμίας, συλλαμβάνοντας μαθητές που βρίσκονταν στα σχολεία τους και είναι στη φάση της προκαταρκτικής εξέτασης.

Αντίστοιχα γεγονότα έχουν γίνει στα Γρεβενά, στην Κεφαλονιά, στο Ηράκλειο της Κρήτης. Πριν λίγες ημέρες υπήρχε καταδίκη ανήλικων μαθητών από το Μονομελές Δικαστήριο Ανηλίκων με επιβολή αναμορφωτικών μέτρων για μαθητές, οι οποίοι πήραν μέρος σε μαθητικές κινητοποιήσεις. Το πιο πρόσφατο είναι η σύλληψη μέλους της ΚΝΕ, μετά από καταγγελία του διευθυντή του σχολείου, με την κατηγορία της διέγερσης σε απόπειρα διατάραξης οικιακής ειρήνης. Σήμερα μάλιστα είναι και η δίκη αυτή του μέλους της ΚΝΕ στο Κιλκίς, για την οποία έχουν βγει ανακοινώσεις καταδίκης από μαζικούς φορείς εκπαιδευτικών, γονέων, εργαζομένων και οι μόνοι οι οποίοι έχουν στηρίξει αυτές τις απαράδεκτες ενέργειες του διευθυντή είναι η Νέα Δημοκρατία και η Χρυσή Αυγή. Από εκεί μπορεί κάποιος να βγάλει συμπέρασμα.

Κατά τη γνώμη μας είναι εξωφρενικά αυτά τα γεγονότα. Επαναλαμβάνω, είναι η πρώτη φορά μετά από πολλά χρόνια που υπάρχουν καταδίκες μαθητών. Και από αυτήν την άποψη έχει ευθύνη η Κυβέρνηση, η οποία το προηγούμενο διάστημα πανηγύριζε για την κατάργηση –και σωστά καταργήθηκε- της πράξης νομοθετικού περιεχομένου για τις δημοκρατικές ελευθερίες, τα δημοκρατικά δικαιώματα, όμως, στην πράξη συνεχίζεται ένας αυταρχισμός και όχι μόνο συνεχίζεται, αλλά και κλιμακώνεται.

Απ’ αυτήν την άποψη, αυτό που εμείς ρωτάμε με τη συγκεκριμένη ερώτηση είναι τα εξής: Τι μέτρα θα πάρει η Κυβέρνηση για να παύσουν αυτές οι διώξεις σε βάρος μαθητών, να σταματήσουν οι απειλές εναντίον γονιών και φυσικά να τεθούν άμεσα στο αρχείο όλες εκείνες οι υποθέσεις είτε οι παλαιότερες, με βάση την πράξη νομοθετικού περιεχομένου είτε με άλλες ποινικές διατάξεις και να αρθούν τυχόν καταδίκες μαθητών για τις πιο πάνω πράξεις;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υφυπουργός Παιδείας, Έρευνας και Θρησκευμάτων κ. Δημήτριος Μπαξεβανάκης για τρία λεπτά.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Κύριε Γκιόκα, όπως πολύ καλά γνωρίζετε, η δικαιοσύνη στην Ελλάδα είναι ανεξάρτητη και οι εισαγγελικές αρχές ενεργούν σύμφωνα με το πνεύμα των νόμων, σύμφωνα με το γράμμα των νόμων και όχι κατόπιν κυβερνητικών εντολών. Είναι άλλωστε, πρόσφατες πολλές αποφάσεις δικαστηρίων - και ειδικά αναφέρομαι στα ανώτατα δικαστήρια - με τις οποίες όλη η ελληνική κοινωνία γνωρίζει ότι η Κυβέρνηση δεν συμφωνεί. Παρ’ όλα αυτά, οφείλει να σέβεται και να εφαρμόζει τις αποφάσεις αυτές.

Τι μπορεί να κάνει η Κυβέρνηση; Μπορεί να νομοθετεί. Και, όπως σωστά είπατε, είναι πρόσφατη η νομοθέτηση με τον ν.4386 του Υπουργείου Παιδείας με το άρθρο 45 του οποίου καταργήθηκε ο ν.2811/2000, ο οποίος είχε κυρώσει την περίφημη πράξη νομοθετικού περιεχομένου που όλη η εκπαιδευτική κοινότητα γνωρίζει ότι ποινικοποιούσε τις μαθητικές κινητοποιήσεις εντός των σχολικών χώρων. Αυτόν τον νόμο, ο οποίος ίσχυσε επί δεκαπέντε χρόνια και εφαρμόστηκε αρκετές φορές, η Κυβέρνηση του ΣΥΡΙΖΑ τον κατήργησε.

Τι συνέβη στις περιπτώσεις που αναφέρετε στην επίκαιρη ερώτησή σας, σύμφωνα με όσα ενημερώνουν οι αρμόδιες εισαγγελικές αρχές και για την περίπτωση της Λαμίας που όντως είναι η σοβαρότερη απ’ όλες;

Η Εισαγγελία Πρωτοδικών Λαμίας αναφέρει το εξής: «Στο 1ο ΕΠΑΛ Λαμίας, όπου μετέβη αστυνομική δύναμη κατόπιν παραγγελίας μας και παρουσίας μας –του εισαγγελέα- όπου διαπίστωσε ότι καίγονταν θρανία και καρέκλες, οκτώ και πέντε αντίστοιχα, συνελήφθη ένας δεκαεξάχρονος μαθητής κι ένας εξωσχολικός ενήλικος. Ο μαθητής αφέθηκε ελεύθερος και ο ενήλικος εξωσχολικός παραπέμφθηκε στο ακροατήριο. Στο 2ο ΕΠΑΛ Λαμίας μετά από επανειλημμένα παράπονα γονέων και πάλι παρουσία μας και κατόπιν παραγγελίας μας – ξανά του εισαγγελέα- μετέβη αστυνομική δύναμη στο σχολείο όπου διαπίστωσε –σύμφωνα με τα λεγόμενα της εισαγγελίας- τα εξής: Ενώ οι μαθητές ετοιμάζονταν να αποχωρήσουν από το σχολείο ένας γονέας μαθητή στάθηκε μπροστά στην είσοδο του προαυλίου και τους παρότρυνε να παραμείνουν στο σχολείο».

Δεν νομίζω ότι έχετε την άποψη πως οι μαθητές έχουν ανάγκη υποδείξεων και, πολύ περισσότερο, καθοδηγήσεων για τον τρόπο με τον οποίο θα ασκούν τη μία ή την άλλη μορφή και το πώς θα επιλέγουν να συμπεριφερθούν σε μία αγωνιστική κινητοποίηση.

Συμπληρώνει ο εισαγγελέας: «Αμέσως μετά τη διακρίβωση των στοιχείων της ταυτότητάς τους, όλοι οι μαθητές αφέθηκαν ελεύθεροι.».

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα σας πω και για τις άλλες περιπτώσεις που αναφέρετε στην ερώτησή σας.

Η Εισαγγελία Πρωτοδικών Γρεβενών αναφέρει ότι σχηματίστηκε δικογραφία, η οποία τέθηκε στο αρχείο. Η Εισαγγελία Πρωτοδικών Ηρακλείου επίσης αναφέρει ότι σχηματίστηκε δικογραφία, η οποία τέθηκε στο αρχείο. Τέλος, η Εισαγγελία Πρωτοδικών Κεφαλληνίας αναφέρει ότι ασκήθηκε ποινική δίωξη σε βάρος τριών ανήλικων μαθητών. Όμως, το Μονομελές Ακροατήριο Ανηλίκων Κεφαλληνίας έκρινε ότι οι ανήλικοι δεν τέλεσαν αξιόποινη πράξη λόγω της κατάργησης του ν.2811.

Καταργήσαμε, λοιπόν, την πράξη νομοθετικού περιεχομένου του 1999 και εξαιτίας αυτού του λόγου το δικαστήριο της Κεφαλλονιάς απάλλαξε τους μαθητές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελειώσατε, κύριε Υφυπουργέ;

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Ας μη συνεχίσω. Θα συνεχίσω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρίες και κύριοι συνάδελφοι, πριν δώσω τον λόγο στον κ. Γκιόκα, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία , αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον κυβερνήτη Ιωάννη Καποδίστρια», που οργανώνει το Ίδρυμα της Βουλής, είκοσι μαθήτριες και μαθητές και δύο εκπαιδευτικοί συνοδοί τους από το 16ο Γυμνάσιο Περιστερίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Σήμερα η Βουλή είναι άδεια, όπως βλέπετε, γιατί είναι διαδικασία κοινοβουλευτικού ελέγχου. Τα κόμματα, δηλαδή, υποβάλλουν ερωτήσεις στους Υπουργούς για διάφορα ζητήματα που τους ενδιαφέρουν και απαντάει ο Υπουργός στις ερωτήσεις. Βρισκόμαστε στις τελευταίες ερωτήσεις. Σήμερα το πρόγραμμα είχε εννέα ερωτήσεις. Οπότε οι προηγούμενοι έχουν λάβει τις απαντήσεις από διαφορετικούς Υπουργούς. Τώρα είμαστε στην ερώτηση που αφορά το Υπουργείο Παιδείας. Ακούσατε ότι είναι για τις διώξεις των μαθητών που συμμετείχαν στις κινητοποιήσεις των σχολείων τους.

Εάν έχετε χρόνο, μπορείτε να παρακολουθήσετε και τη συνέχεια. Σας ευχαριστούμε που επισκεφτήκατε τη Βουλή.

Ορίστε, κύριε Γκιόκα, έχετε τον λόγο για τρία λεπτά.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, δεν μου κάνει εντύπωση το γεγονός ότι τα επιχειρήματα που χρησιμοποιήσατε, τουλάχιστον στην πρωτολογία σας, είναι τα ίδια ακριβώς επιχειρήματα που ακούγαμε από τις προηγούμενες κυβερνήσεις, όταν επί των δικών τους ημερών καταθέταμε παρόμοιες ερωτήσεις -επίκαιρες και απλές-, σε σχέση με αντίστοιχα κρούσματα που υπήρχαν στα σχολεία.

Αναφερθήκατε εσείς στις περιπτώσεις -όχι σε όλες- που υπάρχουν στην ερώτηση. Κατ’ αρχάς όσον αφορά τη Λαμία, δεν έχει καμμία σχέση αυτό που περιγράφει η εισαγγελία με αυτό που έγινε στην πραγματικότητα.

Στις υπόλοιπες, όμως, και εσείς παραδεχθήκατε ότι σχηματίστηκε δικογραφία. Στη δε περίπτωση του Ηρακλείου, η υπόθεση τέθηκε στο αρχείο μετά από πίεση των φορέων, των συλλόγων γονέων και πάει λέγοντας. Υπάρχει η περίπτωση της Θεσσαλονίκης, που υπήρξε καταδίκη -υπήρξε καταδίκη!- και επιβολή αναμορφωτικών μέτρων. Υπάρχει και το κρούσμα στο Κιλκίς, που σήμερα γίνεται η δίκη.

Δεν ξέρω κατά πόσον όλα αυτά είναι φυσιολογικά ή θεωρείτε ότι δεν τρέχει και τίποτα.

Είπατε επίσης ότι καταργήθηκε η πράξη νομοθετικού περιεχομένου. Βεβαίως καταργήθηκε η πράξη νομοθετικού περιεχομένου. Το ψηφίσαμε και εμείς, αφού ήταν και αίτημά μας. Τι να το κάνω, όμως, εγώ εάν καταργείται μεν η πράξη νομοθετικού περιεχομένου και συνεχίζεται ο αυταρχισμός στη βάση άλλων ποινικών νόμων; Το αποτέλεσμα είναι το ίδιο.

Ξέρετε ποια είναι η νομική βάση με βάση την οποία δικάζεται το μέλος της ΚΝΕ στο Κιλκίς; Είναι το άρθρο 184 -η κυρία Πρόεδρος τα ξέρει πολύ καλύτερα-, που αναφέρεται σε διέγερση για διάπραξη εγκλημάτων.

Μιλάμε για μια διάταξη του Ποινικού Κώδικα από το 1951, από το αυταρχικό, αντιδραστικό, μετεμφυλιακό κράτος, το οποίο στην πράξη εξομοιώνει το κάλεσμα σε μια κινητοποίηση, σε μια μορφή αγώνα –και εσείς στηρίζατε παλαιότερα αυτές τις μορφές– με διέγερση για διάπραξη εγκλήματος. Να, γιατί λέμε ότι είναι πρωτοφανή και απαράδεκτα όλα αυτά τα φαινόμενα.

Επίσης, είπατε το εξής: Η δικαιοσύνη είναι ανεξάρτητη. Καλά, αυτό είναι κλισέ πλέον. Το ακούμε συνέχεια. Είναι το καταφύγιο της κάθε κυβέρνησης, όταν δεν μπορεί να απαντήσει συγκεκριμένα. Με συγχωρείτε, δεν είναι η δικαιοσύνη ανεξάρτητη. Η δικαιοσύνη κρίνει και αποφασίζει με βάση τους νόμους που ψηφίζει η εκάστοτε κυβέρνηση ή που δεν ψηφίζει η εκάστοτε κυβέρνηση.

Το λέω αυτό, γιατί εμείς στην ερώτησή μας ζητάμε -και δεν πήραμε απάντηση- να υπάρχει πρωτοβουλία κυβερνητική -και νομοθετική, αν χρειαστεί-, προκειμένου να μπουν στο αρχείο όλες αυτές οι εκκρεμείς υποθέσεις και να αρθούν οι όποιες τυχόν συνέπειες υπάρχουν για καταδίκες, οι οποίες έχουν ήδη υπάρξει.

Επίσης, τα δικαστήρια και οι δικαστές, κύριε Υπουργέ, κρίνουν με βάση και ένα γενικότερο κλίμα, που υπάρχει, το οποίο διαμορφώνεται και με τη στάση της Κυβέρνησης. Για παράδειγμα, όταν υπάρχουν περιπτώσεις διευθυντών σχολείων, σαν και αυτή στο Κιλκίς, που καταφεύγουν σε τέτοιες πρακτικές και η Κυβέρνηση δεν παίρνει θέση ή σιωπά εκκωφαντικά, τότε φυσικά είναι σαν να δίνει σήμα και στη δικαιοσύνη και στα δικαστήρια, «συνεχίστε, δεν υπάρχει πρόβλημα». Έπειτα, εδώ δεν είναι μόνο το ζήτημα του αυταρχισμού στον χώρο της παιδείας, με αφορμή τα συγκεκριμένα περιστατικά. Αυταρχισμός είναι και η απαγόρευση διαδηλώσεων, που είχαμε πριν από δύο εβδομάδες, που εκεί πέρα δεν υπήρχε διαμεσολάβηση της δικαιοσύνης. Ήταν κυβερνητική απόφαση να απαγορευθούν οι συγκεντρώσεις, εννοώ στην περίπτωση της επίσκεψης Ομπάμα.

Είναι μια πολιτική, που υλοποιείται –αντιλαϊκή, λέμε εμείς-, η οποία συνοδεύεται με τον αυταρχισμό. Γι’ αυτόν τον λόγο σήμερα έρχεστε ως Κυβέρνηση να υπερασπίζεστε πρακτικές, τις οποίες καταγγέλλατε ως αντιπολίτευση και να χρησιμοποιείτε επιχειρήματα, που χρησιμοποιούσαν και οι προηγούμενες κυβερνήσεις.

Εμείς εμμένουμε και επαναφέρουμε το αίτημα της ερώτησης: Τι μέτρα θα πάρει η Κυβέρνηση –προφανώς, δεν είναι μόνο θέμα δικό σας, είναι και θέμα του Υπουργείου Δικαιοσύνης, αλλά, όταν μιλάμε για κρούσματα αυταρχισμού στην παιδεία, είναι κατεξοχήν εκπαιδευτικό και παιδαγωγικό ζήτημα–, προκειμένου να καταργηθούν όλες αυτές οι διώξεις, να μπουν στο αρχείο υποθέσεις και να μην επαναληφθούν στο μέλλον;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο. Παρακαλώ να τηρηθεί ο χρόνος, γιατί άρχισε και η Κοινοβουλευτική Ομάδα του ΣΥΡΙΖΑ και θέλω να την παρακολουθήσω.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κύριε Γκιόκα, ίσως δεν έγινα σαφής στην πρωτολογία μου. Επαναλαμβάνω, λοιπόν, ότι η Κυβέρνηση σέβεται την ανεξαρτησία της δικαιοσύνης και δεν επιθυμεί κατά κανέναν τρόπο να υποδείξει σε ποιες ενέργειες πρέπει αυτή να κινηθεί.

**ΙΩΑΝΝΗΣ ΓΚΙΟΚΑΣ:** Στους διευθυντές θα υποδείξει;

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Από την άλλη πλευρά, επαναλαμβάνουμε με τον πιο κατηγορηματικό τρόπο ότι η Κυβέρνηση δεν συμφωνεί με την ποινικοποίηση της συνδικαλιστικής δράσης σε οποιοδήποτε επίπεδο, πολύ περισσότερο με την ποινικοποίηση των αγωνιστικών κινητοποιήσεων ανήλικων μαθητών. Αυτό το εκφράζουμε με τη μέγιστη δυνατή σαφήνεια.

Από την άλλη πλευρά, έχετε δίκιο ότι ενδεχομένως υπάρχουν ορισμένα άρθρα του Ποινικού Κώδικα, στα οποία θα έπρεπε να δούμε την τροποποίηση ή ενδεχομένως και την κατάργησή τους. Θα είχε ενδιαφέρον να ακούσουμε και τη δική σας άποψη επ’ αυτού. Φαντάζομαι ότι στα άρθρα αυτά δεν συμπεριλαμβάνεται το άρθρο που αναφέρεται στη φθορά δημόσιας περιουσίας. Θα ήταν ενδιαφέρον αν είχατε την άποψη να καταργηθεί και αυτό το άρθρο.

Όμως, με αφορμή την ερώτησή σας, θα ήθελα να κάνω ένα γενικότερο σχόλιο σχετικά με το φαινόμενο των μαθητικών κινητοποιήσεων και τη μορφή της κατάληψης, που κατά κόρον χρησιμοποιείται εδώ και πάρα πολλά χρόνια.

Στη συγκεκριμένη περίπτωση της Λαμίας, που έχει τον πιο εξέχοντα χαρακτήρα, όπως αναφέρει η Περιφερειακή Διεύθυνση Στερεάς Ελλάδας, στα σχολεία της Λαμίας, που έγιναν οι μαθητικές κινητοποιήσεις, δεν υπήρχε κανένα κενό σε εκπαιδευτικό προσωπικό και καμμία έλλειψη σε βιβλία. Οι αποφάσεις για την κατάληψη ελήφθησαν χωρίς να συγκληθεί η γενική συνέλευση των μαθητών και χωρίς συνεδρίαση του δεκαπενταμελούς μαθητικού συμβουλίου των μαθητικών κοινοτήτων.

Επειδή η ελληνική κοινωνία, όλοι μας, και εσείς γνωρίζετε το πώς πραγματοποιούνται οι καταλήψεις σχολικών μονάδων στη συντριπτική πλειοψηφία των περιπτώσεων –όχι σε όλες, για να είμαστε ειλικρινείς–, οφείλουμε όλοι να μην χαϊδεύουμε αυτιά. Δεν είναι μαθητική κινητοποίηση, όταν μια μικρή ομάδα μαθητών –τριών, πέντε, δέκα– πραγματοποιεί κλείσιμο του σχολείου, εν αγνοία της συντριπτικής πλειοψηφίας των υπόλοιπων μαθητών και μάλιστα χωρίς να έχει τηρηθεί οποιοδήποτε είδος δημοκρατικής και συλλογικής διαδικασίας.

Κάνουμε λάθος όλοι μας να χαϊδεύουμε αυτιά και να καλλιεργούμε την ψευδαίσθηση στους νέους ανθρώπους ότι αυτού του είδους οι κινήσεις αποτελούν, δήθεν, αγωνιστικές κινητοποιήσεις. Στην πράξη, δεν καλλιεργούμε με αυτόν τον τρόπο αγωνιστικές συνειδήσεις στους νέους ανθρώπους ούτε προάγουμε τη δημοκρατία ούτε τις συλλογικές διαδικασίες, οι οποίες με αυτόν τον τρόπο στην πράξη υπονομεύονται.

Αυτά τα πράγματα δεν ωφελούν τη δημοκρατία. Αντίθετα, στρώνουν το χαλί σε αυτούς που δεν έχουν καμμία σχέση με τη δημοκρατία. Νομίζω ότι καταλαβαίνετε σε ποιους αναφέρομαι.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα συζητηθεί τώρα η τελευταία, η δέκατη τρίτη με αριθμό 185/8-11-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την άμεση κάλυψη των εκπαιδευτικών κενών στα επαγγελματικά λύκεια της Κρήτης.

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Όπως είπατε, η ερώτηση αφορά την έλλειψη εκπαιδευτικών στα επαγγελματικά λύκεια. Γι’ αυτόν τον λόγο, πολλά σχολεία και πολλοί μαθητές ήταν και βρίσκονται σε κινητοποιήσεις και, μάλιστα, μέσα από συλλογικές διαδικασίες. Αυτούς θα τους ακούσετε;

Μην αναμασάτε την ίδια επιχειρηματολογία που χρησιμοποιούσαν και συνεχίζουν, βέβαια, να χρησιμοποιούν η Νέα Δημοκρατία και το ΠΑΣΟΚ, γιατί δεν άλλαξε η φύση και ο ρόλος ούτε της Νέας Δημοκρατίας ούτε του ΠΑΣΟΚ αλλά ούτε και συνολικά όλων των κομμάτων του «ευρωμονόδρομου», που ασπάζονται τις οδηγίες του ΟΟΣΑ για την εκπαίδευση και συνολικά.

Εσείς ξεκινήσατε, ως Κυβέρνηση, με ένα σύνθημα: «Νέα αρχή για τα επαγγελματικά λύκεια». Αυτό ήταν το σύνθημά σας. Παρά τις διαβεβαιώσεις και τις εξαγγελίες για την αναβάθμιση της τεχνικής εκπαίδευσης, την έγκαιρη τοποθέτηση εκπαιδευτικών στα σχολεία, η πραγματικότητα είναι εντελώς διαφορετική.

Οι πρώτες προσλήψεις αναπληρωτών τεχνικών ειδικοτήτων έγιναν στις 11 Οκτώβρη 2016, δηλαδή έναν μήνα μετά την έναρξη των μαθημάτων. Παρ’ όλα αυτά, τα κενά παραμένουν, δεν καλύφθηκαν. Στην Κρήτη, για παράδειγμα, υπάρχουν ακόμη κενά στα ΕΠΑΛ και όχι μόνο. Λέω το «όχι μόνο», διότι πανελλαδικά προσλάβατε δεκαέξι χιλιάδες αναπληρωτές πρωτοβάθμιας και δευτεροβάθμιας εκπαίδευσης, ενώ οι περσινές προσλήψεις ήταν είκοσι τρεις χιλιάδες, που και αυτές βέβαια δεν επαρκούσαν.

Στο Ηράκλειο Κρήτης τα κενά που αφορούν κρίσιμες ειδικότητες, έχουν ως εξής: γυμνάσια, λύκεια, ΕΠΑΛ, εξήντα -αναφέρομαι συνολικά-, ειδικής αγωγής είκοσι πέντε, μουσικό και καλλιτεχνικό σχολείο δεκαπέντε. Αναφέρομαι συνολικά στα σχολεία, για να σας δείξω πόσο συνολικό και μεγάλο είναι το πρόβλημα.

Με βάση στοιχεία, λοιπόν, της ΕΛΤΕΕ, της Ένωσης Λειτουργών Τεχνικής Επαγγελματικής Εκπαίδευσης, του Ηρακλείου στις 24-10-2016 τα κενά στις τεχνικές ειδικότητες εκπαιδευτικών των ΕΠΑΛ στην Κρήτη είναι ογδόντα τέσσερα: τριάντα τρία στο Ηράκλειο, είκοσι τέσσερα στα Χανιά, δώδεκα στο Λασίθι, δεκαπέντε στο Ρέθυμνο.

Ειδικότερα, στον Νομό Ηρακλείου υπάρχουν κενά που δεν έχουν καλυφθεί, με βάση τα στοιχεία –επαναλαμβάνω- που μας έχει δώσει η ΕΛΤΕΕ, καθώς και τα υπηρεσιακά συμβούλια ΠΥΣΔΕ, πολλά από τα οποία αφορούν πανελλαδικώς εξεταζόμενα μαθήματα, όπως το Αρχιτεκτονικό Σχέδιο στον τομέα δομικών έργων, στον τομέα μηχανολογίας, στον τομέα γεωπονίας, στον τομέα πληροφορικής.

Επίσης, σε κάποια μεγάλα τμήματα στα εργαστηριακά μαθήματα δεν μπαίνει δεύτερος καθηγητής, ενώ είναι απαραίτητο να μπει και ένας δεύτερος καθηγητής. Απαιτείται, δηλαδή. Κατά συνέπεια, με βάση όλα όσα σάς προανέφερα, σας ρωτάμε τα εξής:

Ποια είναι τα άμεσα μέτρα προκειμένου να καλυφθεί αυτό το κενό των ελλείψεων εκπαιδευτικών -δηλαδή, την πρόσληψη όλου του απαιτούμενου προσωπικού- έτσι ώστε να ομαλοποιηθεί, κατά κάποιον τρόπο, έστω και καθυστερημένα, αυτή η κατάσταση που υπάρχει στα επαγγελματικά λύκεια και όχι –επαναλαμβάνω- μόνο; Γιατί ελλείψεις υπάρχουν και στα γυμνάσια και στα λύκεια και αφορούν και την Κρήτη και συνολικά τη χώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κύριε Συντυχάκη, σας ευχαριστώ πολύ για την ερώτηση, γιατί μας δίνεται η ευκαιρία να αναφερθούμε συνολικά στο μεγάλο πρόβλημα της κάλυψης των εκπαιδευτικών αναγκών στα σχολεία της χώρας μας. Είναι ένα πρόβλημα που τα τελευταία χρόνια σταδιακά οξύνεται λόγω και της έλλειψης μόνιμων διορισμών από το 2012 και εδώ.

Όπως έχει επανειλημμένα εξαγγείλει η πολιτική ηγεσία του Υπουργείου Παιδείας, και η προηγούμενη και η σημερινή, είναι στις άμεσες επιδιώξεις μας η κάλυψη του μεγαλύτερου μέρους των κενών αυτών, που δεν είναι πρόσκαιρα κενά, αλλά καλύπτουν πάγιες και διαρκείς ανάγκες και άρα πρέπει να καλυφθούν με μόνιμους διορισμούς, και να μπορέσουμε την επόμενη τριετία να προβούμε σε είκοσι χιλιάδες μόνιμες προσλήψεις εκπαιδευτικών στο δημόσιο.

Υπάρχει όμως και μια δεδομένη κατάσταση, την οποία καλό είναι να μην υποκρινόμαστε όλοι ότι την αγνοούμε. Η δημοσιονομική κατάσταση της χώρας είναι αυτή που όλη η ελληνική κοινωνία γνωρίζει και καλό είναι να μην θεωρούμε όλοι στις μεταξύ μας συζητήσεις ότι μιλάμε εν κενώ. Στις δεδομένες, λοιπόν, συνθήκες για την τρέχουσα σχολική χρονιά έχουν εξασφαλιστεί πιστώσεις για την πρόσληψη περίπου είκοσι μία χιλιάδων αναπληρωτών εκπαιδευτικών. Και αναφέρομαι και στις δύο βαθμίδες της εκπαίδευσης, πρωτοβάθμια και δευτεροβάθμια.

Ειδικότερα στη δευτεροβάθμια εκπαίδευση, στην οποία αναφέρεται η επίκαιρη ερώτηση σας, έχουν μέχρι σήμερα προσληφθεί περισσότεροι από πεντέμισι χιλιάδες αναπληρωτές εκπαιδευτικοί και συνολικά και στις δύο βαθμίδες έχουν προσληφθεί περισσότερο από δεκαεφτά χιλιάδες. Θα φτάσουμε μέχρι τον αριθμό των είκοσι μία χιλιάδων, για τους οποίους έχουμε εξασφαλίσει πιστώσεις και πιστεύουμε ότι το συντριπτικό μέρος των κενών θα καλυφθεί.

Ειδικά για την περιοχή της Κρήτης, στην οποία αναφέρεστε, έχουν προσληφθεί στη δευτεροβάθμια εκπαίδευση τετρακόσιοι πενήντα αναπληρωτές εκπαιδευτικοί εκ των οποίων εκατόν ογδόντα ένας στον Νομό Ηρακλείου. Με τις τελευταίες προσλήψεις της περασμένης Δευτέρας, 28 Νοεμβρίου, προσλήφθηκαν επιπλέον τριάντα αναπληρωτές σε όλους τους νομούς της Κρήτης, εκ των οποίων οι δεκατρείς στον Νομό Ηρακλείου.

Για τα επαγγελματικά λύκεια, πιο συγκεκριμένα, έχουν προσληφθεί μέχρι σήμερα σε τεχνικές ειδικότητες εκατόν τρεις αναπληρωτές εκπαιδευτικοί, εκ των οποίων ενενήντα ένας πλήρους ωραρίου και δώδεκα μειωμένου ωραρίου.

Θα ήθελα, όμως, με αυτή την ευκαιρία, κύριε Συντυχάκη, να αναφερθούμε στους λόγους για τους οποίους συνήθως καθυστερεί η πρόσληψη αναπληρωτών στα επαγγελματικά λύκεια. Υπάρχουν τρεις λόγοι για τους οποίους η συγκρότηση των τμημάτων δεν γίνεται όπως θα θέλαμε στις 11 Σεπτεμβρίου, αλλά καθυστερεί.

Ποιοι είναι αυτοί οι λόγοι; Ο ένας είναι η δυνατότητα που έχουν οι μαθητές να προβαίνουν σε αλλαγή προτίμησης για την επιλογή διαφορετικού τομέα από αυτόν που κατ’ αρχάς επέλεξαν. Πηγαίνει το παιδί στο σχολείο και σε ένα διάστημα κάποιων εβδομάδων αντιλαμβάνεται ότι η επιλογή του δεν τον ικανοποιεί και του δίνεται η δυνατότητα να αλλάξει τομέα.

Ο δεύτερος λόγος είναι ότι σε πολλές περιπτώσεις συγκροτούνται ολιγομελή τμήματα στα επαγγελματικά λύκεια. Για τα τμήματα αυτά πρέπει πρώτα να υπάρξει έγκρισή τους, ώστε μετά να υπολογιστούν οι ανάγκες σε εκπαιδευτικό προσωπικό και τα κενά που θα χρειαστεί να καλυφθούν. Στην Κρήτη, μάλιστα, έχει εγκριθεί η λειτουργία εκατόν τριών ολιγομελών τμημάτων στα ΕΠΑΛ και από αυτά τα είκοσι τρία ολιγομελή τμήματα είναι στο Νομό Ηρακλείου.

Ο τρίτος λόγος καθυστέρησης της συγκρότησης τμημάτων είναι ότι δίνεται η δυνατότητα σε παιδιά αποφοίτους λυκείου, που ήθελαν να εγγραφούν στα ΙΕΚ αλλά για συγκεκριμένους λόγους δεν τα κατάφεραν να εγγραφούν εκεί, να εγγραφούν σε ένα επαγγελματικό λύκειο για την απόκτηση κάποιας ειδικότητας.

Αυτοί οι τρεις λόγοι συνηγορούν στο να καθυστερεί η συγκρότηση τμημάτων. Είναι λόγοι τους οποίους θέλουμε την επόμενη σχολική χρονιά να αμβλύνουμε όσο είναι δυνατόν, χωρίς, όμως, να στερούμε σε κανένα παιδί το δικαίωμα της επιλογής. Θέλουμε, όμως, όλες αυτές οι επιλογές να γίνονται αρκετά νωρίτερα, ώστε και τα τμήματα να συγκροτούνται έγκαιρα και οι ανάγκες σε εκπαιδευτικό προσωπικό να μπορούν να εκτιμηθούν σχετικά σύντομα.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Αναφερθήκατε στις καθυστερήσεις, δικαιολογώντας, εν πάση περιπτώσει, τις καθυστερήσεις των προσλήψεων, γιατί υπάρχουν αυτά τα προβλήματα τεχνικής φύσεως κ.λπ., μέχρι να αποφασίσουν οι μαθητές πού θα πάνε, πώς κ.λπ.. Όμως, προσέξτε, εσείς λέγατε, πριν την έναρξη της σχολικής χρονιάς, ότι ανοίγουν τα σχολεία και οι εκπαιδευτικοί είναι στη θέση τους. Δεν είναι στη θέση του. Άρα τι συμβαίνει εδώ;

Ξέρετε, εδώ υπάρχει και μία αντίφαση. Μας λέτε, δηλαδή, ότι υπάρχει αυτή η σκληρή δημοσιονομική κατάσταση, που δεν μας επιτρέπει να κάνουμε προσλήψεις μόνιμου προσωπικού. Είναι, όμως, μια δημοσιονομική κατάσταση για την οποία ευθύνεστε εσείς, ευθύνονται τα υπόλοιπα κόμματα, της Νέας Δημοκρατίας και του ΠΑΣΟΚ, του Ποταμιού, που ψηφίσατε τρίτο μνημόνιο και συνεχίζετε την εφαρμογή του πρώτου και του δεύτερου. Κι αυτό αντανακλάται και στον χώρο της εκπαίδευσης, στο προσωπικό, με αναπληρωτές, που στην πορεία θα επεκταθούν και με άλλες ελαστικές μορφές απασχόλησης και στην εκπαίδευση.

Άρα εδώ δεν συζητάμε για την πρόθεσή σας. Χαίρω πολύ! Η πρόθεση όλων πιθανά να είναι αυτή. Όμως, εδώ η πολιτική σας λέει εντελώς διαφορετικά πράγματα.

Βεβαίως, ευχαριστούμε πάρα πολύ για τα στοιχεία που μας δώσατε. Εμείς δεν λέμε πόσες προσλήψεις κάνατε, αλλά θέλουμε να δούμε τη διαφορά και τι βγαίνει τελικά στη σούμα, πόσες είναι οι ελλείψεις. Ισχύει, δηλαδή, ότι υπάρχουν ογδόντα τέσσερα κενά στην Κρήτη με συγκεκριμένες ειδικότητες σε πανελλαδικώς εξεταζόμενα μαθήματα; Είναι συγκεκριμένο το ερώτημα.

Προσέξτε να δείτε. Το ένα, οι ελλείψεις των εκπαιδευτικών και των ειδικοτήτων. Έχουμε απόφαση του Υπουργείου Παιδείας -δική σας- στις 28-9-2016 για τη λειτουργία ολιγομελών τμημάτων στα ΕΠΑΛ, στα οποία επιβάλλετε «τσεκούρι», κόβετε. Αυτό τι συνιστά; Δεν συνιστά μια πολιτική που λέει, συνεχόμενη υποβάθμιση της τεχνικής επαγγελματικής εκπαίδευσης; Επί της ουσίας, με την απόφαση αυτή κλείνουν σταδιακά τμήματα σε ολόκληρη τη χώρα. Αν δεν το έχετε πράξει μέχρι τώρα ολάκερο, σταδιακά, με βάση τη συγκεκριμένη απόφαση του Υπουργείου Παιδείας, αυτό σημαίνει.

Δεύτερον, έχουμε συρρίκνωση μαθημάτων γενικής παιδείας, όπως, για παράδειγμα, υποβάθμιση των φιλολογικών μαθημάτων στα ΕΠΑΛ μετά τις αλλαγές που κάνατε φέτος στο Υπουργείο Παιδείας στα προγράμματα σπουδών. Θυμίζουμε ότι πλέον στα ΕΠΑΛ η Ιστορία διδάσκεται μόνο μία ώρα την εβδομάδα στην Α΄ λυκείου, ενώ ενοποιήσατε νεοελληνική γλώσσα και νεοελληνική λογοτεχνία, επαναφέροντας βιβλία που είχαν σταματήσει, είχαν αποσυρθεί το 2007, που τα χρησιμοποιούσαν στα ΤΕΕ.

Τρίτον, με πράξη νομοθετικού περιεχομένου τον Δεκέμβριο του 2015, συμπληρώνοντας τον νόμο της Νέας Δημοκρατίας και του ΠΑΣΟΚ του 2013, προωθείτε και εφαρμόζετε τον θεσμό της μαθητείας, δηλαδή της τσάμπα εργασίας στις επιχειρήσεις και την πρώιμη εκμετάλλευση. Αυτά προβλέπει το πρόγραμμα εκπαίδευσης στον χώρο εργασίας, «μαθητεία σε εργασιακό χώρο».

Είναι φανερό ότι πρόκειται για διατάξεις που εφαρμόζουν και ενισχύουν το πνεύμα και το γράμμα του νόμου της προηγούμενης συγκυβέρνησης Νέας Δημοκρατίας-ΠΑΣΟΚ για τα ΕΠΑΛ, όπως και τις κατευθύνσεις της Ευρωπαϊκής Ένωσης και του ΟΟΣΑ στο όνομα της μαθητείας.

Και, βέβαια, υπάρχουν και πολλά άλλα προβλήματα, όπως τα βιβλία των ειδικοτήτων. Ακόμα υπάρχουν σε ηλεκτρονική μορφή και συγκεκριμένα τα μαθήματα προγραμματισμού, που είναι κύριο μάθημα για τις πανελλαδικές εξετάσεις, όπου οι εκπαιδευτικοί το εκτυπώνουν για να κάνουν μάθημα.

Υπάρχει και θέμα με τη μεταφορά των μαθητών. Είναι αυξημένο το κόστος. Δεν μπορούμε να τα βγάλουμε πέρα.

Άρα, κύριε Υπουργέ, είναι μεγαλόστομες οι διακηρύξεις. Είναι ωραίες. Είναι, όμως, κενό γράμμα και πάνε περίπατο, όταν η πραγματικότητα είναι σκληρή. Δηλαδή, έχουμε ελλείψεις εκπαιδευτικών, σύμπτυξη και συγχώνευση ειδικοτήτων, άρα υποβάθμιση του περιεχομένου, τσεκούρι στα ολιγομελή τμήματα, υποβάθμιση των μαθημάτων γενικής παιδείας, ακατάλληλα βιβλία, ελλείψεις εργαστηριακού εξοπλισμού, γενίκευση της μαθητείας. Αυτό είναι το τοπίο σήμερα στα ΕΠΑΛ και συνολικά στον χώρο της εκπαίδευσης.

Και επειδή αυτές είναι οι κατευθύνσεις του ΟΟΣΑ –δηλαδή η συνολική υποβάθμιση προς τα κάτω- στο πλαίσιο της αξιολόγησης θα έχουμε μια κατηγοριοποίηση, διαφοροποίηση συνολικά του σχολείου.

Ολοκληρώνω, κυρία Πρόεδρε.

Φάνηκε, άλλωστε και από την απάντηση που έδωσε ο κ. Γαβρόγλου πριν από λίγο σε άλλη επίκαιρη ερώτηση, στην οποία είπε ότι προκρίνει την αυτονομία στα πανεπιστήμια –και συμπληρώνουμε και εμείς, γιατί αυτή είναι η πρόθεσή σας- αυτονομία συνολικά σε όλες τις βαθμίδες της εκπαίδευσης, βάζοντας μέσα και τις τοπικές κοινωνίες, όσον αφορά την ευθύνη και άρα και τη χρηματοδότηση, πράγμα που σημαίνει ότι επιμελητήρια, εκκλησίες, ΜΚΟ, αλλά και κάθε εργαζόμενος θα βάζει το χέρι στην τσέπη, για να λειτουργήσουν τα σχολεία.

Εμείς, λοιπόν, δεν συμβιβαζόμαστε και γι’ αυτό σας καλούμε να μας πείτε πολύ συγκεκριμένα αν θα καλυφθούν άμεσα τα εκπαιδευτικά κενά, για να μην κλείσει κανένα τμήμα των ΕΠΑΛ, αν θα καλυφθούν όλες οι ελλείψεις και οι χαμένες ώρες, γιατί μέχρι σήμερα έχουμε χαμένες ώρες.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Συντυχάκη, σπάσατε ρεκόρ.

**ΕΜΜΑΝΟΥΗΛ ΣΥΝΤΥΧΑΚΗΣ:** Άρα με έναν τρόπο πρέπει να καλύψετε αυτές τις χαμένες ώρες και όλα τα υπόλοιπα, εν πάση περιπτώσει, που σας είπαμε.

Ευχαριστώ για την ανοχή σας, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι να κάνω; Να φύγω; Δεν μπορώ.

Ορίστε, κύριε Υπουργέ, έχετε τον λόγο μόνο για τρία λεπτά, σας παρακαλώ. Σας έκανα έκκληση πριν.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κύριε Συντυχάκη, καταλαβαίνετε ότι θέσατε όλο σχεδόν το πλέγμα μιας εκπαιδευτικής πολιτικής και για την αντίκρουση των επιχειρημάτων και των απόψεών σας θα χρειάζονταν μια ολόκληρη συζήτηση, ειδικά για το ζήτημα της εκπαιδευτικής πολιτικής, που καταλαβαίνετε ότι δεν είναι ώρα και δεν το επιτρέπει και ο χρόνος να γίνει σήμερα.

Επιγραμματικά σας απαντώ: Δεν είμαστε ευχαριστημένοι από την κατάσταση της απασχόλησης του εκπαιδευτικού προσωπικού και την κάλυψη των κενών μέχρι σήμερα στην τρέχουσα σχολική χρονιά.

Όμως, οφείλουμε να διαπιστώσουμε αυτό που όλη η ελληνική κοινωνία γνωρίζει, ότι φέτος στον τομέα αυτό τα πράγματα είναι πολύ καλύτερα από κάθε άλλη χρονιά.

Για τις ελαστικές σχέσεις εργασίας σάς απάντησα ότι η επιδίωξή μας είναι σταδιακά, εντός τριετίας το μεγαλύτερο μέρος των αναγκών να καλυφθεί με διορισμό μόνιμων εκπαιδευτικών.

Σχετικά με τα ολιγομελή τμήματα, δεν έχετε δίκιο. Φέτος έχουν εγκριθεί και λειτουργούν χίλια επτακόσια πενήντα ολιγομελή τμήματα στα ΕΠΑΛ της χώρας, που είναι περίπου το 1/3 των λειτουργούντων τμημάτων. Και ειδικά στην Κρήτη λειτουργούν σήμερα εκατόν τρία ολιγομελή τμήματα.

Για τη σημερινή ύπαρξη κενών, βεβαίως, τα στοιχεία που αναφέρατε ήταν αληθή την ημέρα που κατατέθηκε η επίκαιρη ερώτηση, δεν είναι, όμως, σήμερα αυτή η πραγματικότητα. Σύμφωνα με τα στοιχεία της Διεύθυνσης Επαγγελματικής Εκπαίδευσης του Υπουργείου, στον Νομό Ηρακλείου υπάρχουν σήμερα μόλις τέσσερα κενά ειδικοτήτων στα ΕΠΑΛ, για τα οποία θα γίνει προσπάθεια εντός των επόμενων ημερών να καλυφθούν.

Συνολικά τώρα, επειδή γενικεύσατε το ζήτημα για την επαγγελματική εκπαίδευση και την αντίληψή μας, όντως είμαστε περήφανοι για τις αλλαγές που πραγματοποιούμε στα επαγγελματικά λύκεια. Το ότι η νέα δομή του ΕΠΑΛ εξασφαλίζει το να μην υπάρχει πρόωρη ειδίκευση των μαθητών, το ότι η πρώτη τάξη είναι ενιαία και δίνει στα παιδιά τη δυνατότητα σε μια πιο ώριμη ηλικία να κάνουν επιλογή τομέα στη δευτέρα τάξη και ακόμα, έναν χρόνο μετά, στην τρίτη τάξη να επιλέξουν την ειδικότητα είναι αντίληψη στην οποία συμφωνεί το εκπαιδευτικό κίνημα και η Κυβέρνησή μας απλώς υλοποίησε αυτές τις αντιλήψεις.

Σε σχέση με το μεταλυκειακό έτος και τη μαθητεία, διαφωνούμε απολύτως με την αντίληψή σας. Η θεσμοθέτηση που κάναμε δίνει τη δυνατότητα στους μαθητές να πραγματοποιήσουν πρακτική άσκηση σε πραγματικές εργασιακές συνθήκες με την εποπτεία του σχολείου, με πλήρη εργασιακά δικαιώματα, με πλήρη ασφάλιση, με αποδοχές στο 75% του κατώτατου μισθού και με συμπληρωματική εργαστηριακή εκπαίδευση στο σχολείο.

**ΕΜΜΑΝΟΥΗΛ ΣΥΝΤΥΧΑΚΗΣ:** Που είναι πόσο; Είναι 17 ευρώ;

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Θα σας πρότεινα, πριν συνεχίσετε να υποστηρίζετε αυτές τις απόψεις, να πάτε σε ΕΠΑΛ, να ρωτήσετε τους εκπαιδευτικούς και τους μαθητές ποια είναι η άποψή τους για το μεταλυκειακό έτος και την τάξη μαθητείας και στη συνέχεια να έρθουμε ξανά στην Αίθουσα αυτή και με νηφαλιότητα να συζητήσουμε, αφού θα έχετε εμπλουτίσει και εσείς τις απόψεις σας.

Και τέλος, άλλη μια βασική αλλαγή την οποία πραγματοποιήσαμε σε σχέση με την επαγγελματική εκπαίδευση είναι ότι για πρώτη φορά δίνεται η δυνατότητα στους μαθητές των επαγγελματικών λυκείων μέσω των ειδικών εξετάσεων που πραγματοποιούνται μετά την αποφοίτησή τους να εισάγονται πια και στα πανεπιστήμια και όχι μόνο στα ΤΕΙ, όπως συνέβαινε μέχρι σήμερα.

Όλα αυτά είναι έμπρακτες αποδείξεις ότι η επαγγελματική εκπαίδευση αποτελεί προτεραιότητα της Κυβέρνησής μας, ώστε να πάψει πια να είναι το αποπαίδι της δευτεροβάθμιας εκπαίδευσης, αλλά να αποτελεί έναν ισότιμο πυλώνα, ώστε να επιλέγουν ελεύθερα οι μαθητές και οι γονείς τους τον τύπο σχολείου που θέλουν με βάση τις πραγματικές τους ανάγκες και όχι με την αντίληψη περί υποβαθμισμένου ή αναβαθμισμένου σχολείου.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Πρόεδρε, μπορώ να κάνω μια ερώτηση;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε Συντυχάκη. Μπορείτε να του κάνετε την ερώτηση, αλλά χωρίς να είναι σε ακρόαση όλης της Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Πρόεδρε, δεν θα ανοίξω κουβέντα. Είναι μια ερώτηση απολύτως διευκρινιστική.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε Συντυχάκη, έχει λήξει. Σας είπα ότι έχω Κοινοβουλευτική Ομάδα. Μπορείτε να τον ρωτήσετε προσωπικά.

**ΕΜΜΑΝΟΥΗΛ ΣΥΝΤΥΧΑΚΗΣ:** Μα, κυρία Πρόεδρε, αφορά τα στοιχεία που ανακοίνωσε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν θα το επιτρέψω. Δεν έχει νόημα. Έχετε μιλήσει πεντέμισι λεπτά. Δεν ξέρω τι σημαίνει για εσάς ο χρόνος.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είμαι ο μόνος, κυρία Πρόεδρε. Πόσοι μίλησαν πέντε λεπτά ενώ δεν ήσασταν εδώ; Μη μέμφεστε συνέχεια εμένα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο Βουλευτής της Νέας Δημοκρατίας κ. Κωνσταντίνος Σκρέκας ζητεί άδεια ολιγοήμερης απουσίας στο εξωτερικό από τις 7 Δεκεμβρίου έως τις 8 Δεκεμβρίου 2016 και από τις 11 Δεκεμβρίου έως τις 15 Δεκεμβρίου 2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 13.32΄ λύεται η συνεδρίαση για τη Δευτέρα 5 Δεκεμβρίου 2016 και ώρα 18.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**